Národná galéria vydražila vzácny obraz od Kupeckého

BRATISLAVA. Slovenská národná galéria vydražila vzácny obraz od Jána Kupeckého (1667 – 1740). Mimoriadne kvalitný obraz od známeho barokového maliara, rodáka z Pezinka, národná galéria získala v online dražbe spoločnosti Setdart Barcelona. Ako ďalej agentúru SITA informovala manažérka pre publicitu Slovenskej národnej galérie (SNG) Klára Hudáková, portrét neznámeho muža pripísaný Kupeckému zo súkromnej španielskej zbierky sochára Mariana Benlliureho (1862 - 1947) získali za 32-tisíc eur bez poplatkov, čo je pod úrovňou aktuálnych cien diel majstra a porovnateľných malieb z jeho okruhu. Po vybavení nevyhnutných formalít sa obraz nachádza už v SNG, kde sa bude najskôr podrobne skúmať jeho technologická a umelecko-historická stránka. Podľa kurátorky zbierok starého umenia SNG Kataríny Kolbiarz Chmelinovej mimoriadne kvalitný portrét bez autorského značenia zo začiatku 18. storočia zatiaľ odborná literatúra nepopísala. „Dielo predstavuje z tmavého pozadia sa vynárajúcu postavu nateraz neznámeho muža s jazvou na čele a vzácnym porcelánom v ruke. Vrstvený odev z drahých látok určuje jeho spoločenský status. Bravúra v zachytení rôznorodej krásy materiálov, ako aj živý výraz modelu podporený realistickými detailmi prezrádza mimoriadne skúseného maliara,“ cituje tlačová správa národnej galérie Kolbiarz Chmelinovú. Vzhľadom na kvalitu a štýl maľbu podľa aukčnej spoločnosti a posudku profesora Jana Bialostockého z Varšavy už dávnejšie autorsky spojili s Jánom Kupeckým.„Maliar, ktorý takmer štvrť storočia pôsobil v Taliansku, sa radí k najvýznamnejším portrétistom vrcholného baroka v strednej Európe. O jeho umeleckej pozícii a vplyve svedčia okrem iného originály jeho diel v renomovaných verejných či súkromných zbierkach v zahraničí, ako aj práce jeho žiakov a nasledovníkov,“ pripomína SNG. Nový prírastok do zbierok SNG predstavuje podľa Kolbiarz Chmelinovej „vo všetkých ohľadoch galerijný, expozične mnohostranne využiteľný obraz s veľkým potenciálom pre ďalšie umenovedné bádanie“. Už samotná kúpa je pre Slovensko pomerne špecifická záležitosť. Získavanie diel na zahraničných aukciách nie je pre slovenské inštitúcie stále veľmi rozšíreným spôsobom rozširovania zbierok. Prostriedky na nákup Kupeckého obrazu podľa SNG „po vzájomnom rokovaní relatívne pružne uvoľnilo Ministerstvo kultúry SR z fondu určeného na záchranu diel slovenskej proveniencie v zahraničí“.


Odporný čin proti ľudskosti. KĽDR poslala otvorený list americkému kongresu

Severná Kórea zvykne odsúdiť kroky Washingtonu, no priamy protest je zriedkavý,

TOKIO, PCHJONGJANG. Severokórejský parlament urobil ojedinelý krok a poslal protestný list americkej Snemovni reprezentantov za to, že schválila nový balík prísnejších sankcií proti Pchjongjangu. Výbor pre zahraničné záležitosti severokórejského Najvyššieho ľudového zhromaždenia v liste odsúdil sankcie ako "odporný čin proti ľudskosti", informovali v piatok štátne médiá. Nie je ničím nezvyčajným, že Pchjongjang odsúdi kroky Washingtonu, ale priamy protest zaslaný americkému Kongresu je zriedkavý, poznamenáva agentúra AP. Zatiaľ nie je známe, ako bol protest doručený dolnej komore amerického Kongresu, pretože Severná Kórea (KĽDR) a Spojené štáty nemajú diplomatické vzťahy a prakticky nemajú ani nijaké oficiálne komunikačné kanály. V správe zverejnenej severokórejskou štátnou tlačovou agentúrou KCNA sa uvádza, že protestný list bol poslaný dnes. Americká Snemovňa reprezentantov schválila návrh balíka sankčných zákonov proti KĽDR 4. mája.


Amnesty International vyzýva poslancov, aby odmietli zákon o interrupciách

Do druhého čítania prešiel návrh, aby žena videla obraz plodu a počula tlkot jeho srdca.

BRATISLAVA. Amnesty International vyzýva poslancov parlamentu, aby zabezpečili, že ženy a dievčatá budú mať prístup k bezpečným a legálnym interrupciám. Medzinárodné dohovory o ľudských právach, ktorými je Slovensko viazané, stanovujú, že každý človek má možnosť rozhodovať o svojom tele a mať prístup k službám v oblasti sexuálneho a reprodukčného zdravia. TASR o tom informovala Natália Šmídová z Amnesty International. Podľa mimovládnej organizácie je neakceptovateľné, že slovenský parlament postúpil do druhého čítania návrh zákona, ktorý ženám a dievčatám, ktoré sa rozhodnú podstúpiť interrupciu, ukladá povinnosť absolvovať sonografické vyšetrenie, prevziať si sonografický záznam embrya alebo plodu a vypočuť si tlkot srdca embrya alebo plodu. Amnesty International pripomína poslancom, že ak by bol zákon prijatý, vystavil by ženy a dievčatá ponižujúcemu zaobchádzaniu. Európsky súd pre ľudské práva považuje "liečbu alebo vyšetrenie za 'ponižujúce', keď u pacientov alebo pacientiek vzbudzuje strach, úzkosť alebo pocit podradnosti, ktoré ich môžu ponižovať a zneuctiť." Zabezpečiť informovanosť žien o vývoji ich tehotenstva pred vykonaním interrupcie, ako aj zakázať ponúkanie interrupcie prostredníctvom reklám by mohla nová legislatíva, ktorú v pondelok posunuli poslanci Národnej rady Slovenskej republiky do druhého čítania. Podľa novely zákona o zdravotnej starostlivosti, službách súvisiacich s poskytovaním zdravotnej starostlivosti by sa mal obrazový záznam zo sonografického vyšetrenia povinne zakotviť medzi informácie poskytované pri umelom prerušení tehotenstva. Ženám by tak malo byť umožnené vidieť obraz embrya alebo plodu, ako aj počuť tlkot jeho srdca. "Sonografické vyšetrenie, ako aj odovzdanie výtlačku záznamu zo sonografického vyšetrenia bude pre ženu bezplatné," uvádza sa v návrhu novely.


Toto nie je Francúzsko, ktoré De Gaulle vytvoril. To môže čoskoro zomrieť

Hrdina odboja voči nacistom zakladal systém, kde prezident presahuje stranícke spory. Ten sa postupne stráca, vidno to bolo aj v kampani.

PARÍŽ. Na cintoríne pri malom kamennom kostole v dedine Colombey-les-Deux-Églises, si Charles de Gaulle, vodca protinacistického odporu počas druhej svetovej vojny a zakladateľ moderného Francúzska, užíva pozornosť, ktorá je venovaná len „veľkým mužom“ dejín. Turisti prechádzajú cez jeho dom, obdivovatelia skláňajú hlavu nad hrobom muža, ktorý z Francúzska urobil celosvetového politického hráča. Teraz je však Francúzsko, ktoré vybudoval, a jeho postavenie vo svete, ohrozené. V nedeľňajších voľbách Francúzi odpovedajú aj na otázku, ktorá sa počas ich života objavila len zriedka. O podstate francúzskeho národa, kam patrí a ako by sa mal riadiť. V hre je aj postavenie Francúzska v rámci Európy. Krajne pravicová Marine Le Penová a krajný ľavičiar Jean-Luc Mélenchon vidia budúcnosť Francúzska mimo Európskej únie, čo bolo donedávna nepredstaviteľné. V čase, keď rastú politické extrémy, nič nie je isté a už vôbec nie zachovanie súčasného stavu. Keď v roku 1958 zakladal De Gaulle takzvanú Piatu republiku, poloprezidentský systém, ktorý je v platnosti doteraz, svojim krajanom sľuboval najmä politickú stabilitu. V roku 2017 sa zdá, že táto stabilita sa už takmer úplne vytratila. Nech vyhrá ktokoľvek, čoskoro sa môže začať diskusia o hlbších štrukturálnych zmenách. De Gaulle – čiastočne prezident, čiastočne monarcha – sa snažil vládnuť tak, že prekonával stranícke spory a tento model sa väčšinou snažili napodobňovať aj jeho nástupcovia. Analytici však upozorňujú, že sa to v posledných rokoch zmenilo. „Nedávni prezidenti boli príliš stranícki a príliš zasahovali, najmä Nicolas Sarkozy a Francois Hollande,“ hovorí Sudhir Hazareesingh, ktorý prednáša o francúzskej politike na Univerzite v Oxforde a o De Gaullovi napísal knihu. „De Gaulle veril, že prezident by mal viesť a vládnutie by malo ostať na vláde.“ Pre mnohých sa však v posledných rokoch dostali na povrch chyby tohto systému, ktorý dáva veľké právomoci vláde bez významných možností kontroly. Sarkozyho zásah v Líbyi v roku 2011 aj Hollandove protiteroristické opatrenia boli prípadmi, keď prezidenti presadili svoju vôľu bez opory v parlamente. Najmä v domácej politke vyznieva trochu neobvykle aj to, že prezident je prakticky neodvolateľný, i keď jeho vláda prekonáva negatívne rekordy v popularite. „Napríklad Hollanda podporuje len päť až desať percent občanov a stále je na čele krajiny,“ pripomína Patrick Weil, francúzsky odborník na imigráciu a občianstvo. „Nemá proti sebe žiadnu skutočnú protiváhu, ľudia toto už nechcú.“ Cintoríny sú plné nenahraditeľných ľudí. Na čele prieskumov sú síce kandidáti netradičných strán, ktorí vedú kampaň s prísľubom zásadnej zmeny krajiny, no v posledných dňoch sa aj tí hlásia k De Gaullovmu odkazu. Marine Le Penová, ktorej Národný front vznikol v 70. rokoch minulého storočia na základe odporu voči De Gaullovmu súhlasu s alžírskou nezávislosťou, teraz v kampani hovorí, že jej protekcionistický prístup k ekonomike je rovnaký, ako mal De Gaulle. Analytici tvrdia opak. Macron zašiel ešte ďalej. Na poslednom predvolebnom mítingu v Paríži sa bývalý investičný bankár a minister hospodárstva prezentoval ako nástupca milovaného „generála“. „Rovnako ako Charles de Gaulle som si vybral to najlepšie z ľavice, to najlepšie z pravice a aj to najepšie zo stredu!“ povedal Macron a nasledoval potlesk jeho priaznivcov. Zakladateľ súčasného Francúzska vo svojich memoároch napísal, že ho vždy motivovala „istá predstava Francúzska“ a jeho krajina sa bez ohľadu na okolnosti musí mieriť „vyššie a byť hrdá“. „Francúzsko nemôže byť Francúzskom bez svojej majestátnosti,“ napísal De Gaulle. V kampani, kde sa spájajú ostré spory medzi dvomi politickými protipólmi s hnevom voličov, sa vízia Charla de Gaulla a stabilita, ktorú sľuboval, ocitajú v najväčšom ohrození od roku 1958. V konečnom dôsledku nemusí prežiť. „Cintoríny sú plné nenahraditeľných ľudí,“ znie De Gaullov slávny výrok. A práve jeho predstava Francúzska môže čoskoro k nemu pridať v priestore spomienok na minulosť.


Kórejskí potápači v Budapešti vytiahli z vraku lode prvú obeť

Správu potvrdila maďarská protiteroristická jednotka.

BUDAPEŠŤ. Kórejskí potápači v pondelok podvečer vyzdvihli z vraku vyhliadkovej lode potopenej minulý týždeň v Budapešti prvú z obetí. Podľa spravodajského servera Ripost.hu to potvrdila maďarská protiteroristická jednotka TEK. TEK vo vyhlásení uviedol, že v pondelok maďarskí potápači a kórejskí experti zasahovali spoločne pod vedením TEK. Po dopoludňajšom prieskumnom ponore maďarskí potápači našli jednu obeť, zaregistrovali jej miesto a pokračovali v skúmaní stavu potopeného vraku. Kórejskí potápači sa potom ponorili a nájdené telo obete vyzdvihli z koryta rieky. Bližšie informácie o identite mŕtveho zatiaľ nie sú známe. TEK zdôraznil, že záchranná operácia pokračuje ďalej, a že odborníci pracujú na bezpečnom vyriešení tejto mimoriadnej situácie. V Maďarsku identifikovali v pondelok ôsmu obeť minulotýždňovej tragickej havárie. Podľa spravodajského servera Infostart.hu o tom informovala polícia. Telo v prístave pri obci Harta, približne 100 kilometrov južne od hlavného mesta v Báčsko-malokumánskej župe, našla podľa regionálneho spravodajského servera kalohírek.hu miestna obyvateľka, ktorá informovala políciu. Muž, ktorého identitu zatiaľ nezverejnili, bol zakliesnený do lana zakotvenej nákladnej lode s obilím. Záchranári doteraz pátrali po 19 nezvestných - juhokórejských pasažieroch a dvoch členoch maďarskej posádky. Pri nehode zahynulo najmenej sedem turistov, ďalších siedmich sa podarilo z vody zachrániť. Na palube vyhliadkovej lode cestovalo 33 kórejských turistov. Opoziční poslanci maďarského parlamentu sa na pondelňajšom plenárnom zasadnutí v reakcii na minulotýždňovú tragickú haváriu vyhliadkovej lode opýtali členov vlády, aké kroky robí v záujme bezpečnosti ľudí plaviacich sa na Dunaji. Informovala o tom internetová stránka komerčnej spravodajskej televízie HírTV, podľa ktorej poslanci si minútou ticha uctili pamiatku obetí. Otázky opozičných zákonodarcov sa týkali počtu členov skupiny záchranárov, jej vybavenia či plánovaných opatrení kabinetu. Štátny tajomník rezortu inovácií a technológií Péter Cseresznyés v mene vlády uviedol, že kabinet priebežne vyhodnocuje reguláciu dunajskej plavby. "Naposledy boli plavebné opatrenia upravované vlani," dodal štátny tajomník. Podľa jeho slov ešte nie je ukončené vyšetrovanie stredajšej nehody, ale ak je to nutné, vláda je pripravená urobiť potrebné kroky. "Experti tvrdia, že regulácia plavby po Dunaji je dostatočná, avšak ak výsledky vyšetrovania havárie ukážu opak, kabinet sprísni tieto podmienky," zdôraznil Cseresznyés.


Video odhaľuje, ako vyzerá spaľovanie v motore

Náhľad pod povrch umožnila sklenená hlava valca.

Princíp fungovania spaľovacieho motora je všeobecne známy. Ako to naozaj vo vnútri valca vyzerá po naštartovaní motora, nám mohli priblížiť počítačové simulácie. Reálny obraz ostával pred našimi pohľadmi skrytý. Skutočný priebeh spaľovania paliva v motore nám odhaľuje video, zverejnené na Youtube kanáli Warped Perception. Detailný pohľad umožňuje priehľadná hlava valca, namontovaná na motor Briggs and Stratton. Pre lepšiu predstavu sú zábery vo videu 150 násobne spomalené. Okrem procesu spaľovania benzínu v motore nám autori videa predviedli aj spaľovanie čistého liehu a acetylénu. Chod motora sa v prípade týchto palív podľa očakávania výrazne zhoršil.


Prazdroj zdraží pivo, dôvodom je aj vyššia cena hliníka

Tohtoročné zdraženie Prazdroj zdôvodňuje rastom nákladov na výrobu, balenie a distribúciu. Drahší je aj hliník.

PLZEŇ. Plzeňský Prazdroj od 1. októbra zvýši ceny fľaškového a plechovkového piva v priemere o 3,1 percenta. Zdraženie sa týka všetkých značiek - Pilsner Urquell, Gambrinus, Radegast aj Velkopopovického Kozla. Čapované pivo pre krčmy a reštaurácie nezdražie. Informácie, ktoré ČTK zistila z kruhu obchodných reťazcov, potvrdila Jitka Němečková, hovorkyňa najväčšieho českého pivovaru. Jeho zdraženie v posledných rokoch kopírovala väčšina českých pivovarov. Prazdroj zvýšil ceny naposledy vlani v októbri o 3,2 percenta. Tohtoročné zdraženie zdôvodňuje rastom nákladov na výrobu, balenie a distribúciu. Aktuálne je to napríklad aj pre zdraženie hliníka, ktoré sa dotýka stále populárnejšieho balenia do plechoviek. Ceny piva pre reštaurácie, teda v tankoch a sudoch, tento rok Prazdroj necháva bezo zmien. "Veríme, že tým podporíme českú pivný kultúru a prevádzkovateľa krčiem a reštaurácií, ktorí sa v posledných mesiacoch museli vyrovnať s významnými zmenami kvôli rade nových regulačných opatrení," povedala Němečková. Prazdroj podľa nej silne vníma to, ako tento rok na reštaurácie a krčmy dopadajú opatrenia typu EET a zákaz fajčenia. Prazdroj vlani predal v Česku a cudzine takmer 11 miliónov hektolitrov piva, o necelý milión hektolitrov viac ako v roku 2015. Vývoz Pilsner Urquell vzrástol medziročne o desať percent na 970.000 hektolitrov.


Jaroš siahal na medailu, na juniorských MS skončil v disciplíne Big Air štvrtý

Loading
 ... CARDRONA. Slovenský snoubordista Samuel Jaroš obsadil štvrté miesto vo finále disciplíny Big Air na majstrovstvách sveta juniorov v novozélandskom stredisku Cardrona. Jarošovi sa vydarila najmä prvá jazda, po ktorej figuroval so ziskom 89,20 na priebežnej tretej priečke. Po druhej klesol na štvrtú pozíciu, celkovo za svoj výkon dostal známku 162,20 b. Zlatú medailu získal Japonec Takeru Ocuka (188,20 b.), na pódiu ho doplnili druhý Luke Winkelmann z USA a bronzový Kanaďan William Buffey. Jaroš postúpil do 12-členného finále zo šiesteho miesta v kvalifikácii (85,20 b.). Muži - finále:


Samsung má patent na smartfón, ktorý sa ohne až trikrát

Výrobca smartfónov v návrhu ukazuje fungovanie skladacieho displeja.

BRATISLAVA. Transparentný displej či smartfón s ohybnou obrazovkou, ktorá sa môže ohnúť až na dvoch miestach. Začiatkom mája získal juhokórejský výrobca smartfónov viacero patentov, ktoré ukazujú, ako by mohol fungovať budúci skladací telefón. Na prvý pohľad by sa skladací smartfón od dnešného ničím nelíšil, ale len do momentu, kým by ste ho nezložili ako peňaženku. Návrh Samsungu ráta s horizontálnym využitím smarfónu, pričom by sa skladal naprieč displejom. V prípade jedného ohybu by sa skladal v polovici, v prípade viacerých by sa ohýbal v tretinách. Po ohnutí by sa obrazovka rozdelila, pričom funkcie by si mohol vybrať používateľ. Aplikácie by bežali v režime rozdelenej obrazovke, kde jednu časť by zaberala jedna, druhú časť obrazovky iná aplikácia. Takisto by však celý displej mohla zabrať jedna aplikácia. Zloženie displeju by zachytil senzor ohýbania. V určitom uhle ohnutia by zas iný senzor zaistil vypnutie displeju. Smartfón s dvomi ohýbacími bodmi by podľa návrhu vyzeral dlhší, než býva bežný telefón. Aj takýto trojitý skladací telefón by po zložení vyzeral ako peňaženka. Tri ohnutia by však zaistili celkom nové funkcie. Stačilo by, napríklad, otvoriť jeden ohyb a používateľ by si mohol skontrolovať pripomienky či správy. Spodný ohyb by prípadne mohol použiť ako podstavec pre zvyšné dve tretiny. Senzory v telefóne by zachytili spôsoby ohnutia a podľa toho by sa prispôsobili. Ako upozorňuje web Business Insider, získanie patentu neznamená, že Samsung už pripravuje výrobu podobných zariadení. Celý návrh aj s detailným opisom fungovania si môžete pozrieť na webe Patentového a známkového úradu Spojených štátov amerických (USPTO).


Izraelský premiér omylom nazval Johnsona Boris Jeľcin

Netanjahuova kancelária sa neobratne pokúsila brbt z videa vystrihnúť .

JERUZALEM. Kancelária izraelského premiéra zverejnila video, v ktorom sa neobratne pokúsila vystrihnúť brbt Benjamina Netanjahua. Ten v nedeľu na stretnutí vládneho kabinetu nazval britského premiéra Borisa Johnsona omylom Boris Jeľcin, ako sa volal bývalý ruský prezident, ktorý zomrel v roku 2007. Ministri jeho chybu okamžite opravili. Niekoľko hodín po stretnutí však kancelária zverejnila oficiálne video, v ktorom Netanjahu zmizne zo záberu v momente, keď hovorí Jeľcin a miesto toho počuť, ako hovorí Boris Johnson. Premiéri sa stretli vo štvrtok počas Netanjahuovej návštevy Londýna.


Vo vláde je päť ministeriek, žien v slovenskej politike pribúda (fotogaléria)

Žien v slovenskej politike pribúda, no stále ich podľa odborníkov nie je dostatok.

BRATISLAVA. V novej vláde Petra Pellegriniho je historicky najväčší počet ministeriek. Odborníci sa zhodujú, že ženy majú väčší záujem o vstup do politiky než v minulosti, no stále ich nie je dostatok. Posmeľovať ich však môžu skúsenosti úspešných političiek.


Nový šéf Pentagonu varoval KĽDR pred útokom na USA

Mattis si vybral za cieľ svojej prvej zahraničnej cesty Južnú Kóreu.

SOUL. Americký minister obrany James Mattis v piatok otvorene varoval KĽDR, že akékoľvek použitie jadrových zbraní z jej strany voči Spojeným štátom alebo ich spojencom sa stretne s "účinnou a zdrvujúcou" odozvou. Nový šéf Pentagonu to povedal počas stretnutia so svojím rezortným kolegom Han Min-koom v Soule. Mattis vyhlásil, že akýkoľvek útok bude porazený a že USA podporujú Južnú Kóreu v jej úsilí o udržanie stability na polostrove a v regióne. Mattis si vybral Južnú Kóreu za cieľ svojej prvej zahraničnej cesty vo funkcii ministra obrany. Predpokladá sa, že svoj pobyt v Soule využije na uistenie kórejskej garnitúry o pokračujúcej podpore krajiny zo strany USA v rámci bezpečnostných dohôd. Donald Trump počas svojej predvolebnej kampane obvinil Južnú Kóreu, že Spojeným štátom neplatí dostatočne veľa za vojenskú podporu.


Ústavný súd rozhodol, že zákon o podpore OZE nie je v rozpore s ústavou

Zákon stanovuje nielen práva, ale aj povinnosti výrobcov, za nesplnenie ktorých je stanovená sankcia, čo je legitímne, uviedla Macejková.s

KOŠICE. Plénum Ústavného súdu SR (ÚS) v stredu nevyhovelo návrhu skupiny 40 opozičných poslancov NR SR, ktorí žiadali, aby rozhodol, že paragraf 4 novelizovaného zákona o podpore obnoviteľných zdrojov energie (OZE) je v rozpore s Ústavou SR a medzinárodnými dohovormi. Ako v stručnom odôvodnení uviedla predsedníčka ÚS Ivetta Macejková, novela a napadnuté ustanovenie nie sú v rozpore s ústavou. Zákon stanovuje nielen práva, ale aj povinnosti výrobcov, za nesplnenie ktorých je stanovená sankcia, čo je legitímne. Podľa ÚS existuje viacero dôvodov verejného záujmu, ktoré ospravedlňujú istý stupeň nepriamej retroaktivity a v tomto prípade z hľadiska ústavy je to akceptovateľné. Podľa súdu nie každá nedokonalosť napadnutého ustanovenia je dôvodom na jeho neústavnosť, čím reagoval na výhradu, že neexistuje orgán verejnej moci, ktorý by v procesnom konaní skúmal oprávnenosť uloženia a výšku sankcie. Plénum poukázalo na to, že napadnuté ustanovenia upravujú vzťahy medzi výrobcami elektriny a jej distribútormi, ktoré spadajú do oblasti súkromného práva a súkromných vzťahov, takže by nebolo prijateľné, aby prípadné spory rozhodoval orgán verejnej moci. Podľa právneho zástupcu budú povzbudzovať výrobcov elektriny OZE, aby sa domáhali doplatku podpory na všeobecných súdoch civilnou žalobou.Ústavnému súdu SR bol 13. júla 2015 doručený návrh skupiny 40 opozičných poslancov NR SR na začatie konania o súlade novelizovaného zákona o podpore obnoviteľných zdrojov energie a vysoko účinnej kombinovanej výroby a o zmene a doplnení niektorých zákonov v znení neskorších predpisov s ústavou.Podľa novelizovaného zákona, ak výrobcovia elektriny z OZE nesplnia niektorú z podmienok stanovených v zákone, hrozí im pokuta v podobe odňatia podpory, ak si nárok na ňu pre budúci rok neuplatnia do 15. augusta predchádzajúceho roka a súčasne neoznámia, koľko elektriny chce výrobca na budúci rok vyrobiť. Zákon pred novelou takúto sankciu nepoznal. V podaní poslanci poukázali na to, že napadnutá novela porušuje, alebo mimoriadne obmedzuje základné práva a slobody zaručené ústavou - vlastnícke právo, právo na podnikanie, je nepriamo retroaktívna, pričom napadnuté ustanovenie je neurčité a nie je stanovený žiaden orgán, ktorý by určoval sankciu a určite by to nemala byť distribučná spoločnosť.V podaní navrhovatelia uviedli, že v decembri 2014 a januári 2015 prevádzkovatelia regionálnych distribučných sústav doručili list 1 137 výrobcom elektriny z obnoviteľných zdrojov energie, v ktorom im oznámili, že v roku 2015 im nebude poskytnutá podpora, a to s poukazom na sankciu uvedenú v paragrafe 4 zákona o podpore OZE. Prevádzkovatelia regionálnych distribučných sústav aplikáciu predmetnej sankcie zdôvodnili tým, že dotknutí výrobcovia elektriny z OZE si nesplnili oznamovaciu povinnosť vyplývajúcu zo zákona. K odňatiu podpory výrobcom elektriny z OZE tak prakticky došlo iba obyčajným listom zo strany prevádzkovateľa regionálnej distribučnej sústavy. „Strata podpory má pre výrobcov elektriny z OZE likvidačné následky. Pri výrobe elektriny z OZE predstavujú ročné náklady na prevádzku a údržbu elektrárne a náklady na splácanie záväzkov voči bankám 70 % až 90 % ročnej podpory. V niektorých prípadoch tieto náklady dokonca prevyšujú 90 %. Je preto zjavné, že bez poskytnutia podpory nie je výrobca elektriny z OZE schopný zabezpečiť prevádzku a chod elektrárne,“ argumentujú navrhovatelia v podaní. Zároveň zdôraznili, že pre podstatnú časť výrobcov elektriny predstavuje výroba elektriny z OZE jediný zdroj príjmu.Strata podpory tak bude mať za následok ich zánik, nakoľko zabezpečenie prevádzky elektrárne na obdobie jedného roka je bez podpory nemysliteľné. V podaní uvádzajú, že aplikáciou sankcie podľa zákona o podpore OZE príde výrobca elektriny zo slnečnej energie o viac ako 450 tis. eur. V prípade výrobcu elektriny na báze bioplynu ide o stratu prevyšujúcu 1 mil. eur. Tieto údaje sa vzťahujú na zariadenia na výrobu elektriny s inštalovaným výkonom 1 MW.Navrhovatelia argumentujú, že pri mnohých zariadeniach na výrobu elektriny z OZE je veľmi problematické presne určiť predpokladané množstvo vyrobenej elektriny na nasledujúci kalendárny rok, keďže výroba výrazným spôsobom závisí od skutočností, ktoré nie je možné predvídať s takým časovým predstihom, a ktoré vôbec nezávisia od výrobcu elektriny (počasie, počet slnečných dní, prietok vody, úroda a pod.). Požadované údaje o predpokladanej výrobe sú tak nepresné a môžu sa výrazne odlišovať od skutočného stavu.Je zrejmé, že ak nie je možné náležite určiť množstvo vyrobenej elektriny, nie je možné ani stanoviť množstvo elektriny dodanej prevádzkovateľovi regionálnej distribučnej sústavy, a to dokonca s ročným predstihom. V zmysle uvedeného je už samotná podstata oznamovacej povinnosti veľmi pochybná. Navrhovatelia považujú za neprípustné, aby v právnom štáte bolo postihované tak drakonickou sankciou nedodanie údajov, ktoré sú zjavne nepresné a nepotrebné, a ktoré žiadnym spôsobom neprispievajú k efektívnejšiemu fungovaniu podpory OZE a presnejšiemu stanoveniu nákladov na podporu.


Drucker dodržal sľub. Ruší poplatky za epidurál a za prítomnosť otca pri pôrode

BRATISLAVA. Veľké štátne a univerzitné nemocnice čakajú od 1. februára zmeny v poplatkoch v pôrodniciach. Ženy už nebudú platiť za podanie epidurálu či prítomnosť ďalšej osoby pri pôrode. Zrušením poplatku za epidurál sa rodenie má humanizovať. "A na spoplatňovanie prítomnosti otca pri pôrode sme nevideli dôvod, pretože ani pri iných lekárskych zákrokoch nie je prítomnosť člena rodiny spoplatňovaná," vysvetlil minister zdravotníctva Tomáš Drucker (nominant Smeru-SD). Zmeny v poplatkoch súvisiacich s pôrodom avizoval šéf rezortu už koncom minulého roka. Vtedy však hovoril aj o zrušení úhrady za výber pôrodníka. Od toho však minister nakoniec upustil, tento poplatok chce ponechať. "Rozhodol som sa tak po debate s jednotlivými nemocnicami," uviedol Drucker s tým, že časť odmeny ide aj pre samotného lekára. Rezort zdravotníctva avizuje v pôrodníctve i ďalšie zmeny. Pracovať chce na recertifikácii "Baby Friendly nemocníc". Takýto certifikát má v súčasnosti podľa Druckera len nemocnica v Čadci. Záujem oň ale majú aj iné zdravotnícke zariadenia, zdôraznil minister. Rezort finalizuje aj štandardy pre oblasť gynekológie a pôrodníctva. Tie lekárom napovedia, ako majú postupovať v jednotlivých situáciách, napríklad pri nástrihu hrádze.


K.O. Joshuu pripomenulo prekvapenie na úkor Tysona

NEW YORK. Jedenásteho februára 1990 spôsobil Buster Douglas jedno z najväčších zemetrasení v profesionálnom boxe. Na podlahu Tokio Dome v japonskej metropole poslal dovtedy nezdolaného Mikea Tysona. Podobný šok spôsobil 1. júna 2019 Andy Ruiz, keď v newyorskej Madison Square Garden detronizoval šampióna superťažkej hmotnostnej kategórie Anthonyho Joshuu. Douglas bol taký outsider, že niektoré stávkové kancelárie ani nevypísali kurzy. Na sobotňajší súboj sa dalo vsadiť, ale Ruizovi neveril takmer nikto. Pri jedinej predchádzajúcej príležitosti stať sa majstrom sveta nestačil na Josepha Parkera a pre svoju postavu, ktorá je opak Joshuovho kulturistického vzhľadu, bol dokonca terčom posmeškov. Neobával sa ani Brit, keď na predzápasovom vážení nechal vyzývateľa poťažkať si opasky, netušil, že o 24 hodín o ne príde naozaj. Joshua po prehre priznal, že oponenta príliš nepoznal a len večer pred duelom sledoval jeho vystúpenia na YouTube. "Andy Ruiz je dôkaz, že knihu netreba posudzovať podľa obalu," povedal Sugar Ray Leonard. Spočiatku nič nenasvedčovalo, že kniha bude mať prekvapujúci obsah, rovnako ako v stretnutí Tysona s Douglasom sa prvý porúčal na zem vyzývateľ. Rovnako ako v stretnutí Tysona s Douglasom to však outsidera nepoložilo, naopak, zdravo ho to nasrdilo a začal chrliť oheň a síru. Ešte v treťom kole poslal Joshuu na podlahu dvakrát, po ďalších dvoch počítaniach v siedmom kole už šampión nejavil záujem pokračovať a ringový rozhodca odmával súboj. Brit je doma veľká hviezda a do futbalového Wembley dokáže prilákať 80-tisícové návštevy, no po väčšine amerických ulíc sa môže predchádzať nepozorovane. S promotérom Eddiem Hearnom to chceli zmeniť a toto mal byť prvý krok, ale z debutu na americkej pôde v Madison Square Garden, ktorá si pamätá Muhammada Aliho, Joea Fraziera i ďalších velikánov, bola nočná mora. Dvadsaťdeväťročný Ruiz sa nezľakol životnej šance po tom, ako iba pred piatimi týždňami nahradil pôvodného súpera a dopingového hriešnika Jarrella Millera. Stal sa novým a zároveň prvým mexickým šampiónom superťažkej váhy. Pochádza z Kalifornie, no boxuje pod vlajkou Mexika, ktoré aj reprezentoval medzi amatérmi. Krajina s oduševnenými priaznivcami dala boxu Julia Césara Cháveza, Juana Manuela Márqueza, Érika Moralesa či Marca Antonia Barreru, až teraz sa však vďaka nečakanému hrdinovi dočkala aj titulu v najsledovanejšej kategórii. Douglas pred 29 rokmi vybojoval opasky organizácií WBA, WBC a IBF, Ruiz získal pocty WBA, IBF a WBO. Nabúral obraz divízie, kde fanúšikovia márne dúfali v súboje Joshuu s držiteľom titulu WBC Deontayom Wilderom alebo v "bitku o Britániu" s Tysonom Furym. Tieto zápasy sa stále môžu zrealizovať, no najmä duel Wilder - Joshua stratil na prestíži, akú by mal, keby sa uskutočnil teraz. Ruiz totiž nezmazateľne odhalil Joshuove slabiny. Brit bol na podlahe aj v súboji roka 2017 s Vladimirom Kličkom, vtedy sa však vyrovnal s nepriaznivým vývojom a triumfoval. Vravel, že sa poučil a keby mal ešte raz absolvovať takýto náročný duel, zavesí rukavice na klinec. V sobotu zažil ešte náročnejší večer. "Ani neviem, čo mám povedať," reagoval Joshuov krajan a bývalý šampión Lennox Lewis, ktorý sa za obe svoje prehry dokázal revanšovať v odvetách. Na rozdiel od Tysona, ten už po neúspechu s Douglasom nikdy nebol ako predtým a potvrdilo sa to aj v jeho súboji s Lewisom, ktorý sa konal v roku 2002, keď boli obaja na sklonku kariéry. Joshua okamžite povedal, že si uplatní opciu na odvetu. Tá ukáže, či sa po prekvapujúcej prehre vo veku 29 rokov vydá cestou Lewisa alebo Tysona.


V amazonskom pralese výrazne vzrástol počet požiarov

Od januára do augusta tohto roka zaznamenali v pralese takmer 73-tisíc požiarov.

SAO PAULO. Počet lesných požiarov v Brazílii vzrástol počas prvých mesiacov roku 2019 v porovnaní s vlaňajškom až o 84 percent. Vyplýva to z údajov brazílskeho Národného ústavu pre vesmírny výskum (INPE). Informovali o tom v stredu agentúra AFP a britská stanica BBC. Od januára do augusta bolo zaznamenaných takmer 73.000 požiarov. Za celý rok 2018 ich pritom bolo 39.759, uviedol INPE. Ide o najväčšie množstvo požiarov v amazonskom dažďovom pralese od roku 2013 po tom, ako ich počet v posledných dvoch rokoch klesal. Od minulého štvrtka bolo podľa INPE identifikovaných viac než 9500 nových požiarov, z ktorých väčšina vypukla v Amazónii. V posledných dňoch zahalil hustý dym niekoľko brazílskych miest. Ako napísala BBC, náhle stmavnutie oblohy v meste Sao Paolo, ku ktorému došlo v pondelok, spôsobili tiež lesné požiare. Toto mesto pritom leží vo vzdialenosti až 2700 kilometrov od amazonských pralesov. Brazílsky prezident Jair Bolsonaro je terčom kritiky za svoj postoj voči ochrane životného prostredia. Pred ekologickými záujmami a ochranou dažďového pralesa totiž uprednostňuje aktivity farmárov či baníkov.


Najčítanejšími denníkmi v roku 2016 boli Nový čas, Sme a Pravda

BRATISLAVA. Najčítanejšími celoštátnymi denníkmi v minulom roku boli Nový čas, Sme a Pravda. Vyplýva to zo súhrnu prieskumov MML-TGI, ktorý predstavila spoločnosť Median SK. Tie mapujú obdobie od 11. januára do 18. decembra 2016. Nový čas si aj vlani udržal líderskú pozíciu, čítalo ho 15 percent populácie. Čítanosť denníkov Sme a Pravda bola na zhodnej úrovni šesť percent. Záujem o všetky tri tituly medziročne poklesol. Prieskum zisťoval, ktoré posledné vydanie novín čítali ľudia z cieľovej skupiny 14 až 79 rokov. Na ďalších priečkach v čítanosti denníkov skončil Plus jeden deň (5 percent), Šport (4 percentá), Korzár a Hospodárske noviny (oba zhodne 3 percentá). Celková čítanosť celoštátnych slovenských denníkov dosiahla v minulom roku 29 percent. V parametri "čítal posledných 14 dní" predstavovala čítanosť celoštátnych novín 65 percent populácie. Najčítanejším týždenníkom v roku 2016 bol Plus 7 dní s osempercentnou čítanosťou, nasledovaný týždenníkmi Báječná žena, Život a Nový čas pre ženy (zhodne šesť percent), Slovenka a Eurotelevízia (zhodne štyri percentá). Katolícke noviny čítali tri percentá populácie, sieť týždenníkov Regionálne noviny dosiahla desaťpercentnú čítanosť a sieť regionálnych novín MY šesťpercentnú čítanosť. Posledné vydanie niektorého z vlani monitorovaných týždenníkov si prelistovalo alebo prečítalo 39 percent populácie. Medzi dvojtýždenníkmi dominovali v čítanosti TV max (päť percent), Tele plus a Bratislavské noviny (zhodne dve percentá). Medzi mesačníkmi boli vlani najčítanejšie tituly Záhradkár a Zdravie (oba sedem percent), nasledované mesačníkmi Eva a Emma (zhodne päť percent). Celková čítanosť mesačníkov bola vlani na úrovni 43 percent. Národný prieskum MML-TGI zameraný na spotrebné správanie, médiá a životný štýl realizuje spoločnosť Median SK kontinuálne od roku 1997. Prieskum za rok 2016 bol realizovaný na vzorke 8567 respondentov - občanov Slovenskej republiky.


Sagan začal sezónu klasík druhým miestom, opäť ho zdolal van Avermaet

Druhé miesto

Prečo bol na toalete?

Prvé víťazstvo

Cit pre taktiku

Ohlasy médií

Belgičan porazil slovenského cyklistu na belgickej klasike Omloop Het Nieuswblad aj minulý rok.

BRATISLAVA. Keď spoja svoje sily traja výnimoční cyklisti, súperi majú smolu. Aspoň na flámskych klasikách platí, že ak malá skupina výborne spolupracuje, má šancu na úspech. A hneď na úvod sezóny jarných klasík sa to potvrdilo. Je to úžasné. Vždy je skvelé, ak začnete rok víťazstvom na domácich cestách. Lepší začiatok sezóny som si nemohol priať. Na prvej flámskej klasike Omloop Het Nieuwsblad tridsať kilometrov pred cieľom spojili svoje sily majster sveta, olympijský víťaz a bývalý víťaz týchto pretekov. Súperi už len sledovali, ako sa im vzďaľujú. Peter Sagan, Greg van Avermaet a Sep Vanmarcke mali za chrbtom štvornásobne väčšiu skupinu, no súperi ostali bez šance. Trojicu nedostihli. Vlaňajšie víťazstvo obhájil Greg van Avermaet. Peter Sagan skončil opäť tesne za ním. Zopakovali tak vlaňajší výsledok. „Je to úžasné. Vždy je skvelé, ak začnete rok víťazstvom na domácich cestách. Lepší začiatok sezóny som si nemohol priať,“ vravel Belgičan pre Eurosport. Pre Belgičana sú to domáce preteky. Flámske cesty skvelo pozná. Jazdí na nich od detstva. Narodil sa iba pár kilometrov od Gentu, kde bol štart i cieľ sobotňajšej klasiky. Z flámskych klasík však má zatiaľ iba dva triumfy na Het Nieuwsblad. Pred rokom mal van Avermaet rovnako výborný štart do sezóny, na ďalších klasikách ale taký úspešný nebol a klasiku Okolo Flámska po páde nedokončil. „Naďalej je mojím veľkým cieľom, no bude náročné vyhrať tam,“ dodal Belgičan. Výborné preteky odjazdil Peter Sagan. Znova ukázal, že na klasike vie zvoliť správnu taktiku a dokáže rozhodovať o priebehu pretekov. Z jeho zrýchlenia a aktivity sa postupne zrodila trojica, ktorá ostala na čele a pobila sa o víťazstvo. Sagan vyšiel z poslednej pravotočivej zákruty kúsok pred cieľom ako prvý. Potom však nezachytil nástup van Avermaeta, ktorý výborne zrýchlil. Vlani vyhral veľmi podobným štýlom. "Nemôžete vyhrať každý deň. Boli to ťažké preteky a som rád, že som po Austrálii začal znovu súťažiť," cituje Petra Sagana portál cycling-info.sk. "Počas pretekov som tvrdo pracoval, a keď sme prišli do cieľa v trojčlennej skupine, nemal som 'nohy', aby som zvíťazil. Počas celého dňa som minul veľa energie a bolo náročné zotaviť sa na záverečný špurt," pokračoval ďalej Sagan. "V posledných týždňoch som sa tvrdo pripravoval, ale stále je to mesiac bez pretekania. Dnes to vyzeralo ako kópia z minulého roka, ale je to sľubný výsledok pred nasledujúcimi pretekmi. Toto podujatie považujem za veľmi dobrý tréning." Druhý slovenský cyklista Michael Kolář preteky nedokončil. V nedeľu čaká cyklistov ďalšia klasika Kuurne – Brusel – Kuurne. Na štarte budú opäť Peter Sagan s Michaelom Kolářom. Vlani skončil Sagan siedmy. (Gent - Gent, 198 km)


Slovenská Wikipedia dnes nefunguje. Prečo ju vypli?

BRATISLAVA. Ak si dnes budete chcieť niečo prečítať na Wikipedii po Slovensky, nepodarí sa vám to. Slovenská odnož internetovej encyklopédie sa totiž rozhodla 21. marca na 24 hodín prerušiť svoju prevádzku. K iniciatívne sa pridala aj česká a nemecká Wikipedia. Vypnutím svojich služieb chcú protestovať proti návrhu smernice Európskeho parlamentu o autorskom práve na jednotnom digitálnom trhu, o ktorej sa má hlasovať na konci marca. Odporcovia smernice tvrdia, že môže obmedziť kreatívne vyjadrovanie a slobodu na internete. Vydavatelia tlače smernicu naopak vítajú. Ide podľa nich o kompromis, ktorý vydavateľom a novinárom garantuje férový podiel na príjmoch z šírenia ich obsahu na internete. Spornou časťou smernice sú najmä články 11 a 13. Prvý hovorí, že online platformy, ktoré zverejňujú časti cudzích obsahov, musia mať uzatvorené licenčné zmluvy s ich autormi či vydavateľmi. Článok 13 zas požaduje, že platformy zabezpečia, aby sa na ich stránkach neobjavili nelicencované originálne diela, ktoré nahrali používatelia. Oba články by sa dotkli webových stránok, ktoré publikujú veľké množstvo obsahu, ktorý vytvárajú ich používatelia - napríklad Facebook, Google, YouTube či Twitter. Na ich stránkach sa často neoprávnene vyskytnú texty, hudba, videá či obrázky, na ktoré má autorské práva niekto ďalší. "Platformy ako Google a Facebook využívajú tento obsah na komerčné účely a nie je spravodlivé, ak neplatia vydavateľom a novinárom nič za ich prácu a nasadenie," napísala v dávnejšom vyhlásení Asociácia vydavateľov tlače spolu so Slovenským syndikátom novinárov. Podľa navrhovanej smernice by teda platformy museli zabezpečiť, aby sa na ich stránky nelicencovaný obsah nedostal, buď kontrolou obsahu pre uverejnením alebo uzatvorením zmlúv s vydavateľmi a novinármi. Zmeny sa však nepáčia niektorým technologickým spoločnostiam a tiež Wikipedii. "Môžu v konečnom dôsledku uškodiť nášmu cieľu – tvorbe a neustálemu vylepšovaniu najväčšej slovenskej encyklopédie," tvrdí Wikipedia vo vyhlásení. K nepodporeniu článku 13 sa zatiaľ prihlásili iba dvaja z trinástich zástupcov Slovenska v Európskom parlamente - Monika Beňová a Richard Sulík. Diskusia o návrhu smernice prebehne v pléne v utorok 26. marca. Voľba by mohla byť v rovnaký alebo nasledujúci deň. Celé znenie návrhu o autorskom práve na digitálnom jednotnom trhu v slovenčine.


Pompeo: Trumpa zoslal Boh, aby zachránil Izrael pred Iránom

Šéf americkej diplomacie svoj výrok vysvetlil svojou vierou.

WASHINGTON. Podľa slov amerického ministra zahraničných vecí Mikea Pompea je "možné", že prezidenta USA Donalda Trumpa zoslal Boh, aby zachránil Izrael pred Iránom. Pompeo to povedal v rozhovore pre stanicu Christian Broadcasting Network (CBN) počas svojej ostro sledovanej návštevy židovského štátu. Šéf americkej diplomacie daný výrok vysvetľuje svojou vierou. Pompeo zároveň vyzdvihol snahy Spojených štátov "zabezpečiť, aby táto demokracia na Blízkom východe, ktorou je židovský štát, zotrvala". Jeho výrok prišiel na židovský sviatok Purim pripomínajúci biblickú záchranu židovského ľudu pred genocídou, pripomenul Pompeovi novinár CBN. Na otázku, či je Trump povolaný na pomoc zachrániť Izraelčanov pred hrozbou Iránu, Pompeo reagoval: "Ako kresťan určite verím, že je to možné. Som si istý, že Boh tu pôsobí," informovala v piatok stanica BBC. Pompeo, bývalý senátor za štát Kansas a riaditeľ Ústrednej spravodajskej služby (CIA), nie je prvým členom Trumpovej administratívy, ktorý sa vyjadril, že za Trumpovými činmi stojí Božia vôľa; tlačová tajomníčka Bieleho domu Sarah Sandersová v januári vyhlásila, že "Boh chcel, aby sa Trump stal prezidentom". Americký viceprezident Mike Pence a bývalý minister spravodlivosti Jeff Sessions vo svojich oficiálnych komentároch takisto zmieňujú kresťanstvo alebo citujú z Biblie. Trumpov kabinet má po prvý raz za uplynulých sto rokov skupinu biblického štúdia. Jej členmi sú okrem iných i Pompeo a Pence.


Boje na východe Ukrajiny si vyžiadali životy niekoľkých vojakov

Proruskí separatisti ostreľovali granátmi vládne pozície pri meste Avdijivka.

KYJEV. Troch mŕtvych a jedného zraneného vojaka hlási ukrajinská armáda v súvislosti s prudkými bojmi, ktoré opätovne vypukli na východe krajiny. Armádny hovorca Olexandr Motuzjanyk v nedeľu v Kyjeve uviedol, že proruskí separatisti ostreľovali granátmi vládne pozície pri meste Avdijivka severne od Donecka, načo sa pokúsili prevziať nad nimi kontrolu. Vládnym silám sa však podarilo tieto útoky odraziť. Podľa údajov agentúry Interfax výbuchy granátov zranili v Avdijivke dvoch civilistov. Námestník ministra obrany separatistickej Doneckej ľudovej republiky Eduard Basurin v súvislosti s najnovším násilím informoval o usmrtení jedného bojovníka. V meste Doneck bol podľa neho zranený jeden civilista. Konflikt na východe Ukrajiny si od svojho vypuknutia v apríli 2014 vyžiadal viac ako 10-tisíc mŕtvych medzi civilistami i vojakmi. Z oblasti utieklo alebo bolo vyhnaných 1,7 milióna obyvateľov.


Penta dosiahla vlani čistý zisk 251 miliónov eur

Pozitívne výsledky podporila najmä výkonnosť jednotlivých spoločností v skupine.

BRATISLAVA. Približne 8,5 miliardy eur dosiahli celkové aktíva portfóliových spoločností investičnej skupiny Penta v minulom roku. Skupina za vlaňajšok vykázala čistý zisk 251 miliónov eur, čo oproti roku 2015 je nárast o 51 miliónov eur. Pozitívne výsledky podporila najmä výkonnosť jednotlivých spoločností v skupine, významne sa nich podieľal aj predaj spoločnosti Gimborn a prvej stavby Penty v Českej republike - Florentina. Medzi akvizíciami v minulom roku dominuje najmä Sberbank Slovensko a tiež kúpa nemocnice v Poľsku (ACZ Group Wroclaw) a na Slovensku (Topoľčany). Zároveň Dr. Max vstúpil na srbský trh, jeho sieť na konci roka mala celkovo už 1026 lekární. Fortuna rozšírila svoju značku do Rumunska, v Českej republike Penta kúpila nemocnicu vo Vrchlabí. Po Slovensku a Poľsku tak bude aj v Česku rozvíjať strategické investície do zdravotníctva. Mimoriadny rok zaznamenala aj v developerských aktivitách - v Prahe oznámila kúpu brownfieldu Nuselského pivovaru, v Bratislave začala s výstavbou projektu Sky Park od Zahy Hadid. "Rast skupiny bude v roku 2017 závislý najmä od rozširovania našich spoločností na zahraničné trhy. V prípade Dr. Max ide najmä o Srbsko, Rumunsko a pravdepodobne aj Taliansko. Expanzia na ďalšie trhy je plánovaná aj v prípade Fortuny," uvádza Jaroslav Haščák, partner v Penta Investments. Na daniach, sociálnych a zdravotných odvodoch za svojich zamestnancov Penta zaplatila v roku 2016 viac ako 201,3 milióna eur.


O Lobotku údajne prejavil záujem AC Miláno, Celta chce takmer tridsať miliónov

V AC Miláno už v minulosti pôsobil Juraj Kucka.

MILÁNO. Slovenský futbalový reprezentant Stanislav Lobotka sa údajne ocitol v centre záujmu talianskeho veľkoklubu AC Miláno. Podľa informácií talianskych webových portálov by bol 7-násobný európsky šampión ochotný zaplatiť španielskej Celte Vigo za 24-ročného stredopoliara sumu okolo 15 miliónov eur. Celta si bývalého hráča AS Trenčín, rezervy Ajaxu Amsterdam a dánskeho Nordsjallandu však cení až na 28 a viac miliónov eur. V AC už v minulosti pôsobil Lobotkov reprezentačný spoluhráč Juraj Kucka. AC Miláno chcelo do stredu zálohy získať Francúza Jordana Veretouta z ACF Fiorentina, ten však smeruje do AS Rím.


Žiadajú, aby EÚ zaviedla obmedzenia pre drony

K autu treba evidenčné tabuľky a vodičský preukaz, s dronmi by to tiež nemalo byť inak.

BERLÍN, BRATISLAVA. Zájdete do obchodu, kúpite si dron a keď si prelistujete priložený návod, môžete sa smelo pustiť do lietania. Desiatka európskych združení leteckých dopravcov žiada, aby začala EÚ regulovať tento doteraz voľný segment. Organizácie sa odvolávajú na rizikové strety lietadiel s dronmi a incidenty, ktoré sa udiali v minulosti. Sú presvedčení o tom, že úrady by mali vypracovať smernice a pravidlá, ktoré by upravili používanie dronov. Vyzývajú na povinné registrácie, ktoré už nejaký čas bežia v USA. Tam musia svoje lietajúce stroje zapísať cez internet do registra všetci, ktorí chcú prevádzkovať dron s hmotnosťou vyššou ako 250 gramov. Výnimku tvoria len drobné zariadenia, ktoré majú charakter kratochvíle pre deti. Cieľom registrácie a značenia dronov je ich identifikácia pri riešení sporov. Organizácie podľa BBC hovoria aj o tom, že smernice by sa mali zaoberať aj odbornosťou pri pilotovaní dronov. Žiadajú, aby sa drony rozdelili do kategórií, pri ktorých budú musieť operátori skladať skúšky pre ich prevádzku. Modely s GPS modulom a výškomerom, majú vybaviť nastaveniami, ktoré zamedzujú ich prevádzke v zakázaných oblastiach. Ide nielen o plochy vymedzené koordinátmi, ale aj zákaz presiahnutia maximálnej povolenej výšky letu. Firmvéry dronov tieto funkcie ponúkajú už nejaký čas, EÚ by podľa organizácií mala spravovať databázu, ktorá by bola aktívna v každom zariadení predávanom na trhu. Úrady sa zatiaľ k žiadosti nevyjadrili, isté však je že spoločenská diskusia zameraná na drony prebieha už dlhšiu dobu a tvorba potrebnej legislatívy je iba otázkou času.


Trump sa bude musieť rozlúčiť s lietadlom Trump Force One

Z podnikateľa sa stáva prezident a mení sa nielen jeho pracovná náplň, ale aj mnohé zvyky. Napríklad zvyk cestovať súkromným lietadlom.

WASHINGTON. K Donaldovi Trumpovi neodmysliteľne patrí luxusné súkromné lietadlo s veľkým nápisom Trump. Zábery naň sprevádzali celú predvolebnú kampaň a lietadlo si vyslúžilo prezývku Trump Force One - podľa lietadla prezidenta Spojených štátov Air Force One. Onedlho sa ho však bude musieť Donald Trump vzdať. Z podnikateľa sa stáva prezident a mení sa nielen jeho pracovná náplň, ale aj mnohé zvyky, ako napríklad zvyk cestovať svojím súkromným lietadlom. Pre Trumpa by to však nemalo byť veľmi ťažké: o prezidentskom lietadle sa pochvalne vyjadril už vlani. "Reprezentuje niečo veľmi, veľmi špeciálne, tak ako aj Biely dom. A nehovorím tu o parádičkách a ozdobách, lebo to je to posledné, čo potrebujem," povedal pre televíziu ABC vlani v decembri. Trump vlastní Boeing 757 a na jeho palube nechýba luxus. Je tam spálňa s hodvábnymi návliečkami. V kúpeľni a sprche mramor, a batérie z 24 karátového zlata. Nechýba obrovská televízia s najlepším zvukovým systémom a archívom s tisíckou filmov. Sedadlá sú kožené, vyníma sa na nich logo rodiny Trumpovcov a zapínanie na bezpečnostných pásoch je pozlátené. Kapacita lietadla je 43 ľudí. Podľa časopisu Forbes je odhadovaná cena lietadla sto miliónov dolárov. Prezidentské lietadlo síce nemá pozlátené prvky, ale je väčšie, rýchlejšie a má dlhší dolet. A hlavne je bezpečnejšie. Air Force One sú vlastne dve lietadlá, obe rovnako vybavené. Každé má podľa magazínu Forbes hodnotu 325-miliónov dolárov. Drahé je práve špeciálne vybavenie, ktoré má udržať prezidenta v bezpečí za každých okolností, dokonca aj počas jadrového výbuchu. Prezident má na palube plne vybavenú kanceláriu a v prípade konfliktu alebo prírodnej katastrofy môže odtiaľ riadiť krajinu. Preto je lietadlo prezývané aj Biely dom na oblohe. Air Force One môže doplniť palivo počas letu, má elektroniku odolnú voči elektromagnetickému vlneniu, najmodernejšie komunikačné zariadenia s najvyššou bezpečnosťou a systémy na vyhnutie sa raketám zem-vzduch. Lietadlo má tri podlažia. Na palube je spálňa, kuchyňa aj nemocnica s operačnou sálou. Predstaviteľ vlády, ktorý si neželel byť menovaný, televízii CNN povedal, že z finančných dôvodov by bolo nemožné nainštalovať toto všetko na súkromné lietadlo Donalda Trumpa - jedine že by si to Trump zaplatil sám. "Nikto prezidentovi nehovorí, že niečo nemôže urobiť. Namiesto toho mu predostriete všetky dôvody, prečo je to funkčne nemožné," dodal predstaviteľ vlády. Na kratšie lety používa prezident Spojených štátov helikoptéru známu ako Marine One. Existuje aj Air Force Two, lietadlo pre viceprezidenta.


PÍŠE DAVID NABARRONemáme plán B, lebo nemáme ani planétu B

OSN chce do roku 2030 zmeniť svet na lepšie miesto. Pre premenu cieľov z túžby na skutočnosť však bude kľúčová podpora a tlak verejnosti.

Autor je osobitný poradca generálneho tajomníka OSN pre Agendu 2030 pre udržateľný rozvoj a klimatické zmeny Pred rokom sa zišli lídri 193 krajín a zaviazali sa zakončiť chudobu, bojovať proti klimatickým zmenám a nespravodlivosti. Spolu sa dohodli na pláne pre budúcnosť sveta a jeho obyvateľov a nazvali ho Agenda 2030 pre udržateľný rozvoj. Plán ponúka lepšiu budúcnosť pre miliardy ľudí na celom svete a pre celú planétu. Premena sedemnástich cieľov udržateľného rozvoja na realitu ešte pred cieľovým rokom 2030 bude jedným z najambicióznejších počinov, aké kedy urobila globálna spoločnosť. Verím však, že ak v centre záujmu plánu zostanú aj naďalej ľudia, ak kľúčoví hráči dodržia záväzky a ak prevládne atmosféra partnerstva, v nasledujúcich štrnástich rokoch sa pokrok nespomalí. Spôsob, akým sú ciele vystavané, dodáva optimizmus. Sú postavené na štyroch silných princípoch: 1. Sú navzájom prepojené a neoddeliteľné, spájajú rozvoj, ľudské práva, mier a bezpečnosť. 2. Sú univerzálne. Vzťahujú sa na každého človeka na celom svete. 3. Majú sa uplatňovať za účasti celej spoločnosti. 4. Pri implementácii nemožno nikoho obísť. Všetky ciele majú spoločný zámer – kvalitný život pre ďalšie generácie a pre planétu, ktorá bude pripravená na budúcnosť. Pri príležitosti prvého výročia prijatia Agendy 2030 viac ako 50 vlád a veľa podnikov, vedcov a mimovládnych organizácií zintenzívnilo úsilie, aby sa ciele stali základným rámcom ich politík a opatrení. Zároveň sa začali viac sústreďovať na zber údajov a ich analýzy. Stovky miest a obcí prijímajú svoje vlastné plány, tisíce komunít z rôznych sektorov zrýchľujú opatrenia v prospech ich splnenia. Všetky tieto kroky vytvárajú predpoklad pre obmedzenie klimatických zmien, pokrok otázkach v rodovej diskriminácie, zmiernenie dosahu prírodných katastrof, riešenie masovej migrácie a znižovanie nerovnosti. Tento rok v júli predstavilo 22 vlád na pôde OSN svoje vlastné plány na dosiahnutie cieľov udržateľného rozvoja, ktoré sa stali základom rozvoja ich krajín. Pomáhajú zabezpečiť, že opatrenia sú navzájom prepojené, že programy sa navzájom dopĺňajú a že finančné zdroje sa využívajú čo najefektívnejšie. To znamená, že aj rozvojová spolupráca bude spojená s cieľmi udržateľného rozvoja. Zrýchľuje sa tiež vývoj v otázke parížskej dohody o klimatických zmenách. Tento dohovor doteraz ratifikovalo dvadsaťsedem krajín vrátane najväčších svetových znečisťovateľov – Číny a USA. Rýchlo sa postupuje aj v ďalších sektoroch. Obchod sa robí s oveľa väčším dôrazom na sociálny, ekonomický a environmentálny rozmer rozvoja. OSN prešla od podpory jednotlivých projektov k podpore kooperácie kľúčových hráčov, ktorí spoja sily a budú efektívne spolupracovať. Do konečnej implementácie celého plánu cieľov však ešte zostáva veľa práce. Ako udržať tento trend a zároveň realizovať udržateľnú budúcnosť? To je moment, keď na rad prichádzajú najdôležitejší hráči – ľudia. Podpora a tlak verejnosti budú kľúčové pre premenu cieľov z túžby na skutočnosť, aby dve miliardy ľudí na celom svete do konca roka 2017 vedeli o cieľoch a aby sa z ďalšieho milióna ľudí stali aktivisti, ktorí prinesú zmenu. Tá zatlačí na ľudí, ktorí rozhodujú. A aktivisti ich budú ďalej kontrolovať, až kým sa nám nepodarí náš svet transformovať a urobiť ho udržateľnejším. Deti a mladí ľudia tu zohrávajú obzvlášť dôležitú úlohu ako predstavitelia sociálnych hnutí, motor sociálnej zmeny a nositelia udržateľnejšej budúcnosti pre nasledujúce generácie. Ak všetci relevantní partneri budú naďalej budovať udržateľnejší a odolnejší svet, potom je dosiahnutie cieľov udržateľného rozvoja do štrnástich rokov a zmena nášho súčasného spôsobu života dosiahnuteľným cieľom. Lebo plán B nemáme, tak ako nemáme ani planétu B.


Kim Čong-un sa stretne s predstaviteľmi Vietnamu a navštívi škôlku

Vodca Severnej Kórei Kim plánuje vyraziť nazad do Pchjongjangu v sobotu dopoludnia

HANOJ. Severokórejský vodca Kim Čong-un sa chystá v sobotu ráno odcestovať nazad do KĽDR z vietnamského hlavného mesta Hanoj, kde v uplynulých dňoch absolvoval summit s americkým prezidentom Donaldom Trumpom. Pobyt vo Vietname si tak Kim oproti pôvodným plánom zrejme o trochu skráti, informovala v piatok agentúra Jonhap s odvolaním sa na nemenovaný diplomatický zdroj oboznámený so situáciou. Kim Čong-un plánuje podľa tohto zdroja vyraziť nazad do Pchjongjangu v sobotu okolo 10.00 h ráno miestneho času z vlakovej stanice vo vietnamskom meste Dong Dang ležiacom pri hraniciach s Čínou. Vietnam pritom pôvodne tvrdil, že na cestu do KĽDR sa Kim vydá až v sobotu popoludní. Severokórejský vodca sa má vo Vietname v piatok popoludní stretnúť s tamojším prezidentom Nguyenom Phuom Trongom a čaká ho tiež schôdzka s vietnamským premiérom Nguyenom Xuanom Phucom, približuje jeden zo zdrojov Jonhapu. Ďalší zo zdrojov tejto juhokórejskej agentúry tvrdí, že Kim má v piatok navštíviť aj škôlku vietnamsko-severokórejského priateľstva v Hanoji. Pred svojím sobotňajším odchodom by si mal v Hanoji ešte prezrieť mauzóleum bývalého komunistického vodcu Ho Či Mina. Jonhap dodáva, že Kim by sa na svojej spiatočnej ceste do KĽDR, kam pocestuje svojím obrneným vlakom, mohol ešte zastaviť v Číne na rozhovory s tamojším prezidentom Si Ťin-pchingom. Agentúra Jonhap dodáva, že severokórejský vodca sa od konca summitu s Trumpom zdržiava v Hanoji v luxusnom hoteli a k schôdzke sa dosiaľ na verejnosti nevyjadril.


Microsoft vymazal databázu s fotkami, ktorú využívali polícia aj armáda

Databáza už nie je k dispozícii, pretože osoba, ktorá ju mala na starosti, už nepracuje v spoločnosti.

BRATISLAVA. Americká spoločnosť Microsoft vymazala databázu obsahujúcu približne desať miliónov fotografií, ktorú používali polícia či armáda pri vývoji systému rozpoznávania tvárí. Databázu MSCeleb zverejnili v roku 2016 a obsahovala fotografie viac ako stotisíc známych ľudí, ktoré našli na internete. Medzi nimi boli najmä americkí a britskí herci, ale aj novinári, hudobníci, umelci, aktivisti, spisovatelia či výskumníci. Zástupcovia firmy pre noviny Financial Times uviedli, že databáza už nie je k dispozícii, pretože osoba, ktorá ju mala na starosti, už nepracuje v spoločnosti.Predstaviteľ Microsoftu Brad Smith vlani požiadal americký Kongres, aby prevzal kontrolu nad používaním systémov rozpoznávania tvárí, pretože „mali rozsiahle spoločenské následky a hrozilo ich potenciálne zneužitie“. Microsoft nedávno odmietol žiadosť kalifornskej polície, ktorá chcela využívať systém na zachytávanie tvárí v kamerách, ktoré majú policajti pripevnené na uniforme a tiež v služobných automobiloch.


Summit G7 sprevádzali protesty neziskových organizácií

Protesty priamo v mieste konania summitu sú zakázané.

BIARRITZ. Víkendový summit skupiny ekonomicky najrozvinutejších krajín sveta G7, ktorý sa začal v sobotu vo francúzskom meste Biarritz, sprevádzali protesty rôznych neziskových organizácií či odporcov globalizácie. V samotnom Biarritzi prebehli protesty bez vážnejších incidentov. Informovala o tom agentúra AFP. Keďže protesty priamo v mieste konania summitu sú zakázané, tisíce ľudí sa vydali na úradmi povolený protestný pochod zhruba 30 kilometrov južne od mesta Biarritz smerom k Hendaye - obci ležiacej na hraniciach so Španielskom a španielskemu mestu Irún. Niektorí z davu ľudí niesli podľa reportéra AFP červeno-bielo-zelené vlajky pohraničného regiónu Baskicko. Podľa jeho slov sa na proteste zišli antikapitalisti a environmentálni aktivisti, ako i niekoľko desiatok prívržencov francúzskeho protivládneho hnutia žltých viest. V nasadení bolo 13-tisíc policajtov, ktorí kontrolujú situáciu. Ako oznámila polícia, v piatok večer jej zložky zadržali neďaleko Hendaye 17 osôb. Ako uvádza na svojej webovej stránke nemecký týždenník Spiegel, v piatok večer ohňostroje zranili v obci Urrugne, vzdialenej približne 20 kilometrov od Biarritzu, štyroch policajtov. Spiegel pripomenul, že skupiny odporcov globalizácie a členovia viacerých neziskových organizácií už v polovici týždňa začali s "protisummitom". Ako uviedol Michael Tellmann z organizácie Netzwerk Attac, kritickej voči globalizácii, štáty G7 sú hlavnými zodpovednými za dôsledky "neoliberálnej deregulácie", za zväčšujúcu sa priepasť medzi bohatými a chudobnými, za privatizáciu verejných služieb či finančnú krízu. Do Biarritzu okolo obeda prileteli aj americký prezident Donald Trump spolu s manželkou Melaniou Trumpovou, ako i japonský premiér Šinzó Abe. Trump pricestoval najprv do Bordeaux a tam prestúpil do iného, menšieho lietadla Air Force One, aby sa tak presunul priamo do Biarritzu. Francúzska musela francúzska polícia použiť proti demonštrantom v meste Bayonne vodné delá a slzný plyn. Na mieste sa zišlo približne 400 ľudí, ktorí protestovali proti stretnutiu lídrov G7. Niekoľko protestujúcich hádzalo do policajtov kamene, iní zase tancovali.


Kozmická loď Progress havarovala kvôli odstávke motora

MOSKVA. Ruská nepilotovaná nákladná kozmická loď Progress MS-04 sa nedostala na obežnú dráhu kvôli havarijnému odstaveniu motora tretieho stupňa nosnej rakety Sojuz-U, informovalo vo svojom vyhlásení ruské Centrum riadenia letov. K výpadku motora tretieho stupňa nosnej rakety došlo v 383. sekunde letu, spresnilo Centrum riadenia letov podľa agentúry TASS. K havárii došlo 1. decembra, keď sa nepilotovaná nákladná kozmická loď Progress počas letu k Medzinárodnej vesmírnej stanici (ISS) rozpadla v atmosfére. Ruská kozmická agentúra Roskosmos krátko po nehode informovala, že loď sa rozpadla vo výške 190 kilometrov nad odľahlou oblasťou Tuvianskej republiky Ruskej federácie. Väčšina lode zhorela pri vstupe do atmosféry a zvyšky dopadli na zem v neobývanej oblasti na juhu Sibíri, pri hraniciach s Mongolskom. Na ISS sú v súčasnosti americkí astronauti Shane Kimbrough a Peggy Whitsonová, Rusi Sergej Ryžikov, Andrej Borisenko a Oleg Novickij a Francúz Thomas Pesquet z Európskej vesmírnej agentúry (ESA). Americký Národný úrad pre letectvo a vesmír (NASA) vo vyhlásení uviedol, že zásoby potravín na ISS sú na dobrej úrovni. Havária Progressu nebude mať podľa NASA pre šesťčlennú posádku ISS dôsledky.


Demokrat O'Rourke odstúpil z boja o prezidentskú nomináciu

Dôvodom sú nízke preferencie a problémy s financovaním predvolebnej kampane.

WASHINGTON. Bývalý texaský kongresman Beto O'Rourke v piatok oznámil, že odstupuje zo súboja o prezidentskú nomináciu Demokratickej strany pre voľby v roku 2020. Dôvodom sú podľa jeho slov nízke preferencie v prieskumoch a problémy s financovaním predvolebnej kampane, informovala agentúra AFP. "Aj keď je ťažké to prijať, je mi teraz jasné, že táto kampaň nemá prostriedky na to, aby bola úspešná," uviedol vo vyhlásení O'Rourke. Štyridsaťsedemročný Texasan sa spomínal ako potenciálny kandidát, odkedy vlani len tesne prehral v súboji o senátny post so senátorom Tedom Cruzom. O'Rourke, ktorý svoju kandidatúru ohlásil v polovici marca, zrejme už znova nedokázal zapôsobiť svojou charizmou či optimizmom, skonštatovala AFP. V posledných prieskumoch verejnej mienky O'Rourke získal iba dvojpercentnú podporu, čím výrazne zaostal za favorizovanými Joeom Bidenom, Elizabeth Warrenovoou či Berniem Sandersom. Ako pripomenula AFP, O'Rourke je kritikom amerického prezidenta Donalda Trumpa, ktorého otvorene označil za "rasistu". Len niekoľko minút po O'Rourkeovom odstúpení prezident svojho kritika a politického súpera zosmiešnil na Twitteri. "Och nie, Beto sa práve vzdal prezidentského súboja napriek tomu, že hovoril, že sa 'pre to narodil'. Nemyslím si to!" napísal Trump.


Prežila desať hodín v Jadrane: Pomohla mi joga aj spievanie

Britka, ktorá spadla z výletnej lode, mala šťastie.

PULA, BRATISLAVA. Výletná loď Norwegian Star sa práve stáčala smerom k talianskym Benátkam, keď 46-ročná Britka Kay Longstaffová spadla zo zadnej časti do mora. Bolo to v sobotu tesne pred polnocou, asi sto kilometrov od chorvátskeho pobrežia. Záchranári ju vo vodách Jadranského mora našli pred desiatou ráno. „Mám veľké šťastie, že som nažive...“ povedala podľa denníka Guardian. Podľa denníka The Sun bola Longstaffová pravdepodobne opitá. Je možné, že z lode vyskočila po hádke s priateľom. Odborníci potvrdzujú, že jej pomohla aj súhra náhod. V iných podmienkach by prežiť nemusela. To, že Longstaffová spadla do pomerne pokojného a teplého mora, je pravdepodobne hlavný faktor toho, že prežila. More bolo v tú noc pokojné a tak ju prúdy ani vlny neodniesli ďaleko – záchranári ju našli asi 1,3 kilometra od miesta, kde do vody spadla. Povedala, že fakt, že cvičí jogu jej pomohol, keďže bola fit. Tiež hovorila, že si spievala, aby cez noc v mori necítila chlad. Záchranári zistili jej polohu vďaka kamerovému záznamu, na ktorom žena spadla z lode. „Pretože vedeli čas, boli schopní zistiť presnú polohu lode,“ povedal pre denník The Sun hovorca chorvátskeho ministerstva pre námorné otázky David Radas. Vďaka podmienkam na mori dokázala žena plávať. „Vlny ju celý čas nehádzali. Ak by to tak bolo, určite by sa utopila,“ hovorí pre BBC profesor Mike Tipton, odborník na prežitie v extrémnom prostredí. Ďalším dôležitým aspektom bola teplota vody – tá sa pohybovala okolo 28 až 29 stupňov Celzia. Ak by voda bola studená, žena by mohla utrpieť šok, čo by jej mohlo skomplikovať dýchanie. Vo vode s teplotou päť stupňov dokáže človek prežiť asi hodinu, v desaťstupňovej vode asi dve hodiny, v 15-stupňovej šesť hodín a pri teplote nad 20 stupňov to môže byť aj viac ako 25 hodín, pripomína BBC. Dôležité je však aj to, v akej fyzickej kondícii je osoba, ktorá padla do mora. Záchranárom to povedala aj samotná Longstaffová. „Povedala, že fakt, že cvičí jogu, jej pomohol, keďže bola fit. Tiež hovorila, že si spievala, aby cez noc v mori necítila chlad,“ povedal podľa denníka Sun jeden zo záchranárov. V jej prospech mohlo hrať aj to, že ženy majú väčšinou vyšší podiel telesného tuku ako muži. „Majú viac podkožného tuku a to znamená, že ich vo vode viac nadnáša, pretože nadnášanie vzniká primárne vďaka vzduchu a tuku v tele,“ hovorí Tipton pre BBC. Vzduch sa tiež zachytáva v oblečení. Longstaffová pritom zďaleka nie je rekordérkou v prežití na mori. V roku 2013 50-ročný muž z Južnej Afriky spadol do mora z lode, keď mu prišlo zle. Našli ho až o 29 hodín neskôr. V roku 2013 našli na Marshallových ostrovoch Mexičana, ktorý bol stratený na mori až 438 dní. Rybár však prežil na malej rybárskej bárke.


V Bratislave sa lúčil s kariérou, teraz sa Francúz na Slovensko opäť vracia

Florent Amodio bude pred bratislavským publikom vystupovať v rámci prestížnej šou Kings on ice.

Na Bratislavu nikdy nezabudne. Zajazdil tu svoj posledný súťažný program, jeho bezchybná a emóciami nabitá voľná jazda bola jedným z vrcholov januárového európskeho šampionátu. Francúzsky krasokorčuliar Florent Amodio sa teraz vracia na miesto svojej rozlúčky ako účastník prestížnej šou Kings on Ice. Bol pre vás návrat do Bratislavy výnimočný? "Áno, v tomto meste som ukončil kariéru a moja posledná voľná jazda bola naozaj nezabudnuteľná. Je pre mňa potešením, že som sem mohol prísť aj so šou Kings on Ice. Teraz mám nový život, veľa vystúpení a nových projektov." Ako sa vám zmenil život odvtedy, ako ste ukončili pretekársku kariéru? "Študujem žurnalistiku, som účastníkom mnohých šou, naposledy som bol v Japonsku. Stále som zapojený do krasokorčuliarskeho sveta, ale bez negatívnych vecí, už sa nemusím pripravovať na preteky. Súťažil som dvadsaťdva rokov, už som bol unavený, bolo načase skončiť. Trochu som začal aj trénovať, v lete som organizoval kemp aj so svojím bývalým trénerom Nikolajom Morozovom. Teraz mám viac času na rodinu i priateľku. Užívam si to." Je nejaká aktivita, ktorú ste nemohli vykonávať ako aktívny pretekár, ale teraz sa jej môžete venovať? "Futbal som hrával aj predtým, ale na žurnalistickú školu by som vtedy nemal čas. Teraz mám viac času aj na rôzne šou. Kým som pretekal, bolo to len pár týždňov." Vždy ste boli zabávačom publika. Vnímate na ľade reakcie divákov? "Určite. Je to dar. Každé moje vystúpenie považujem za dar, že môžem svoju vášeň ukázať aj ostatným a podeliť sa s nimi tieto výnimočné momenty." V čom je vystupovanie v šou iné ako na pretekoch? "Vždy som miloval, keď som mohol baviť publikum, ale mal som rád aj preteky. Skončil som preto, lebo som už nemal na to, aby som súťažil s novými esami. Ja nie som schopný skočiť tri-štyri štvoráky v rámci jednej jazdy, a bez toho sa dnes nedá vyhrávať. A len tak sa zúčastniť, bez šance na dobrý výsledok, to mi nedáva zmysel. Pre toto som nechcel pokračovať. Ale vždy sa snažím podať maximálny výkon, aj keď ide 'iba' o šou. Už som zrelší, už nemám 19 rokov. To všetko je vidno na ľade." Keď ste stále na turné, kedy máte čas na školu? "Štúdium beriem naozaj vážne, sústredím sa na to. Žurnalistika bola vždy mojím cieľom. Chodím do školy, ktorá funguje v rámci veľkého francúzskeho tréningového centra, a je určená pre súčasných a bývalých športovcov. To sa odzrkadľuje aj na prístupe učiteľov. Keď niečo nechápeme, tak to vysvetľujú dovtedy, kým to celkom nepochopíme. Mne dosť pomôže, že ako športovec mám veľa skúseností s novinármi, takže mnoho vecí už poznám z druhej strany. Ako sa vám pozdáva práca trénera? Ja nie som schopný skočiť tri-štyri štvoráky v rámci jednej jazdy a bez toho sa dnes nedá vyhrávať. A len tak sa zúčastniť, bez šance na dobrý výsledok, to mi nedáva zmysel. Pre toto som nechcel pokračovať. "Už som zorganizoval jeden kemp spolu s Nikolajom. Musím si na to nájsť čas. Ak sa raz stanem trénerom, určite budem spolupracovať s Nikolajom. Už plánujeme ďalší kemp v lete 2017. Na kempe sa zúčastnili korčuliari na rôznych úrovniach. V prvej skupine boli tí, čo zatiaľ ovládajú len jednoduchého axla, a tí najlepší už skákali štvoráky. Samozrejme, treba k nim pristupovať inak, všetci majú individuálny tréningový plán. S najvyspelejšími korčuliarmi som sa cítil najpríjemnejšie, vedel som im sprostredkovať svoje dojmy a poznatky. Pre malé deti bolo treba zdôrazniť najmä to, aby si to užívali a robili to s vášňou. Samozrejme, aj opravovanie chýb je dôležité, ale v mojom prípade to nie je ešte trénerská práca, skôr ide o odovzdávanie skúseností. Krasokorčuľovanie milujem a rád o ňom hovorím. Treba si uvedomiť, že nie každý má rovnaké ciele, ale mali by to robiť s radosťou a šťastím."


Zomrel jeden z najvýznamnejších jazzových gitaristov

Umelec sa predstavil v Bratislave aj s českou formáciou Robert Balzar Trio.

NEW YORK, MNÍCHOV. Jeden z najvýznamnejších jazzových gitaristov súčasnosti John Abercrombie zomrel v utorok 22. augusta po dlhej chorobe v Cortlande v americkom štáte New York vo veku 72 rokov. Príčinou úmrtia bolo zastavenie srdca. V Mníchove o tom v stredu informovala gramofónová spoločnosť ECM, pre ktorú renomovaný umelec známy aj z vystúpení na Slovensku nahral množstvo nahrávok. Rodák z Port Chesteru v štáte New York začínal s hrou na gitaru v 14 rokoch, aby od roku 1962 študoval hru na tento nástroj, harmóniu a jazzovú teóriu na svetoznámej Berklee College of Music v Bostone. Od roku 1967 hrával a nahrával s množstvo jazzových formácií, v ktorých sa stretol s významnou časťou špičky svetovej jazzovej scény, vrátane bratov Michaela a Randyho Breckerovcov, Billyho Cobhama, Petera Erskina, Gila Evansa, Davea Hollanda, Jacka DeJohnetta, Ralpha Townera či Kennyho Wheelera. V Bratislave sa v marci 2009 predstavil aj s českou formáciou Robert Balzar Trio. Zosnulý mal vôbec blízko k českej hudobnej scéne, veď nahrával napríklad s Janom Hammerom, Miroslavom Vitoušom i Georgeom Mrazom, to isté platí aj o Rudym Linkovi a o spomínanej formácii, s ktorou sa stretol podobne ako aj s Miroslavom Vitoušom i na koncertnom pódiu. Za jeden z vrcholov jeho rozsiahlej diskografie sú považované nahrávky tria, v ktorom hral s Daveom Hollandom a Jackom DeJohnettom (bicie). Ich prvý spoločný album s názvom Gateway, ktorý dal neskôr názov aj tomuto triu, pochádza z roku 1975. Abercrombieho pôsobenie na hudobnej scéne charakterizoval mimoriadne široký štýlový záber od fusion až avantgardný jazz.


Najbohatší Česi sa vraj spoja, aby kúpili Markízu, Novu a ďalšie stanice

BRATISLAVA. Skupinka najbohatších Čechov sa v najbližšom období spojí a kúpi televíziu Nova, respektíve celú mediálnu skupinu CME, do ktorej najsledovanejšia česká komerčná televízia patrí. Informoval o tom týždenník Euro na svojej webovej stránke s odvolaním sa na niekoľko nezávislých zdrojov. Ako píše týždenník, záujem o Novu a ďalšie televízne stanice skupiny CME medzi českými investormi panuje už niekoľko rokov, avšak doposiaľ sa záujemcovia vždy dočkali zamietavej odpovede akcionárov. "Situácia sa výrazne zmenila pred niekoľkými mesiacmi, kedy sa americká spoločnosť Time Warner, ktorá CME ovláda, rozhodla sústrediť predovšetkým na domáci americký trh, aj pretože pred niekoľkými mesiacmi ohlásila spojenie s telekomunikačným gigantom AT&T. Je teda logické, že sa chce zbaviť aktív, ktoré pre ňu nie sú kľúčové, a teda aj televízií v strednej a východnej Európe," konštatoval týždenník.Z informácií týždenníku Euro vyplýva, že už na začiatku tohto roku zisťoval ochotu Američanov odpredať Novu a ďalších niekoľko staníc spolumajiteľ finančnej skupiny Penta Marek Dospiva. Vedenie Time Warner ale podnikateľovi oznámilo, že iba Novy sa zbaviť nechce, do úvahy pripadá jedine predaj celej skupiny CME. Ako pokračuje týždenník, v tom čase zisťoval situáciu okolo Novy ďalší miliardár Daniel Křetínský, väčšinový vlastník skupiny EPH, ktorý dostal rovnakú odpoveď. Na predaj je iba celý balík televízií, teda aktivity CME v Českej republike, Bulharsku, Rumunsku a na Slovensku.


NEW YORK. Sýria požaduje okamžité stiahnutie amerických a tureckých síl zo svojho územia. V opačnom prípade si vyhradzuje právo prijať náležité protiopatrenia. Na pôde Valného zhromaždenia Organizácie Spojených národov (VZ OSN) v New Yorku to oznámil v sobotu sýrsky minister zahraničných vecí Walíd Mualim. "Spojené štáty a Turecko si udržiavajú nelegálnu vojenskú prítomnosť na severe Sýrie... Akékoľvek zahraničné sily pôsobiace na našom území bez nášho povolenia sú okupačné sily a mali by okamžite odísť," povedal Mualim, ktorého citovala agentúra AP. Ak cudzie vojská neodídu, "máme právo prijať akékoľvek protiopatrenia povolené medzinárodným právom", dodal Mualim. Vojna v Sýrii pripravila od začiatku marca 2011 o život vyše 371-tisíc ľudí. Takmer osem miliónov ľudí je v dôsledku konfliktu vnútorne vysídlených a ďalších vyše päť miliónov Sýrčanov opustilo krajinu. OSN vlani v septembri vyčíslila škody spôsobené občianskou vojnou v Sýrii na viac ako 345 miliárd dolárov.


Zadržaný ruský tanker skonfiškoval ukrajinský súd

Tanker bol vlani použitý na zablokovanie ukrajinských lodí v Kerčskom prielive.

KYJEV. Súd v ukrajinskej metropole Kyjev vydal v utorok príkaz na konfiškáciu ruského tankera Nika Spirit, ktorý ukrajinské úrady 25. júla zadržali v prístave Izmajil. Informovala o tom agentúra TASS s odvolaním sa na vyhlásenie ukrajinskej vojenskej prokuratúry. "Po zvážení príslušnej žiadosti súd skonfiškoval uvedenú loď a dokumenty zhabané pri prehliadke (lode)," uviedol na Facebooku ukrajinský vojenský prokurátor Anatolyj Matyos. Podľa neho nie je porušením zákona vykonávať vyšetrovanie na tomto plavidle bez súhlasu ruského konzula. "V súlade s normami existujúcich medzinárodných zmlúv ratifikovaných Ruskom a Ukrajinou nie je potrebné získať súhlas alebo povolenie zástupcu diplomatickej misie alebo konzulárneho úradu cudzieho štátu na vyšetrovacie činnosti v námornej alebo riečnej doprave na Ukrajine. Spravili sme to legálne," zdôraznil Matyos s tým, že proti tomuto rozhodnutiu je možné odvolať sa do piatich dní. O stredajšom (24.7.) zadržaní tankera v ukrajinskom prístave Izmajil, ktorý tam vplával pod názvom Nika Spirit, informoval o deň neskôr Ukrajinská bezpečnostná služba (SBU). Tá tanker zadržala v spolupráci s vojenskou prokuratúrou. Podľa SBU však pohraničníci na základe medzinárodného informačného systému Equasis zistili, že ide o tanker NEYMA; použitý vlani na zablokovanie ukrajinských lodí v Kerčskom prielive. Incident, pri ktorom ruské námorníctvo zadržalo tri ukrajinské vojnové lode a ich posádky, sa odohral 25. novembra 2018 v Kerčskom prielive a prispel k ďalšiemu zvýšeniu napätia medzi Kyjevom a Moskvou. Rusko tvrdí, že ukrajinské lode vlani v novembri narušili jeho hranice. Ukrajina túto interpretáciu odmieta a tvrdí, že jej lode chceli len preplávať cez Kerčský prieliv z Čierneho do Azovského mora.


Becker skritizoval Zvereva: Za 18 mesiacov sa nikam neposunul

Proti Schwartzmanovi nazbieral až 17 dvojchýb.

NEW YORK. Bývalý legendárny nemecký tenista Boris Becker podrobil svojho krajana Alexandra Zvereva po vypadnutí v osemfinále dvojhry na US Open ostrej kritike. Šiesty nasadený hráč sa zo záverečného grandslamového turnaja sezóny porúčal po tom, ako prehral s Argentínčanom Diegom Schwartzmanom v štyroch setoch 6:3, 2:6, 4:6 a 3:6. "Za uplynulých 18 mesiacov sa ako hráč ani trochu nezlepšil. Zápas bol pre mňa príliš jednodimenzionálny, ľahko čitateľný pre súpera," citovala Beckera agentúra DPA. Podľa niekdajšieho prvého hráča svetového rebríčka Zverevova hra stagnuje: "Je motivovaný, usilovný, má vytvorené dobré pracovné prostredie, ale jeho útoky na sieť a pohyby na kurte sa za 18 mesiacov nijako nezlepšili. Sú stále rovnaké. Nikam sa neposunul," uviedol Becker v rozhovore pre Eurosport. Rebríčkovo najvyššie postavený nemecký tenista mal proti Schwartzmanovi problémy na podaní, nakopil až 17 dvojchýb. "Sedemnásť dvojchýb hovorí za všetko. Druhé podanie je pohľadom do duše tenistu," tvrdí Becker. Zverev komentoval svoje vyradenie pokojným tónom. "Dokázal som vyhrať náročné súboje, hral som stále lepšie a lepšie. Moja hra sa zlepšila. To je to pozitívne, čo si z turnaja odnesiem," vyhlásil 22-ročný tenista.


Pri nálete v jemenskej metropole zahynuli najmenej štyria civilisti

SANÁ. Najmenej štyria civilisti zahynuli a vyše desať ďalších utrpelo zranenia pri sobotňajšom nálete koalície pod vedením Saudskej Arábie v jemenskej metropole Saná, informovala v nedeľu agentúra AP s odvolaním sa na miestnych predstaviteľov bezpečnosti. Podľa nich sa terčom náletu stalo miesto v blízkosti čerpacej stanice. Konflikt v Jemene trvá od roku 2014, keď šiitskí povstalci známi ako húsíovia postúpili na juh a dobyli metropolu Saná, čo donútilo vládu medzinárodne uznávaného jemenského prezidenta Abda Rabbuha Mansúra Hádího ujsť a požiadať o vojenskú intervenciu susednú Saudskú Arábiu a štáty Perzského zálivu. Vojna v Jemene si vyžiadala už vyše 10-tisíc obetí, vyhnala z domovov dva milióny ľudí a najchudobnejšiu krajinu arabského sveta dostala na pokraj hladomoru.


Veľvyslanec pohrozil stiahnutím amerických jednotiek z Nemecka

Grenell kritizoval Nemecko za neplnenie záväzkov súvisiacich s výdavkami na obranu.

BERLÍN. Americký veľvyslanec v Nemecku Richard Grenell kritizoval hostiteľskú krajinu za neplnenie záväzkov súvisiacich s výdavkami na obranu, ktoré by podľa dohody členských štátov NATO mali predstavovať dve percentá HDP. Informovala o tom v piatok agentúra DPA. Grenell nazval postoj Nemecka k výdavkom na obranu "hanebným" a opätovne pohrozil stiahnutím amerických jednotiek z tejto významnej členskej krajiny Severoatlantickej aliancie. "Je to doslova hanebné, keď si predstavíte, že americký daňový poplatník musí stále platiť za viac ako 50-tisíc Američanov v Nemecku, pričom Nemci si svoj (rozpočtový) prebytok míňajú na domáce programy," povedal Grenell v rozhovore pre DPA. Počas júnovej návštevy poľského prezidenta Andrzeja Dudu vo Washingtone šéf Bieleho domu Donald Trump naznačil, že by mohlo dôjsť k redislokácii amerických jednotiek z Nemecka do Poľska. Americká veľvyslankyňa vo Varšave Georgette Mosbacherová v tejto súvislosti na Twitteri napísala: "Poľsko si svoj záväzok výdavkov dvoch percent HDP voči NATO plní. Privítali by sme, keby sa americké jednotky presunuli z Nemecka do Poľska." Grenellove najnovšie vyjadrenia na adresu Nemecka prichádzajú pred Trumpovou plánovanou návštevou Francúzska, Dánska a Poľska. Tá by sa mala uskutočniť koncom augusta a začiatkom septembra. "Prezident Trump má pravdu, aj Georgette má pravdu... O to, aby si najväčšia ekonomika v Európe platila za svoju obranu, už žiadalo viacero (amerických) prezidentov. Táto požiadavka je tu celé roky a nastolili ju viaceré administratívy. Myslím, že nadišiel čas, aby Američania a americký prezident na toto vykašľanie sa na niekoľko administratív zareagovali," povedal Grenell, ktorý je Trumpovým blízkym spolupracovníkom. V Nemecku sa nachádza najväčší kontingent amerických síl v Európe a po Japonsku druhý najväčší na svete. Veliteľstvá amerických síl v Európe a Afrike sú v Stuttgarte a najväčšia americká letecká základňa sa nachádza v Ramsteine na juhozápade Nemecka. Južne a západne od bavorského mesta Grafenwöhr sa zasa rozprestiera najväčší americký vojenský výcvikový priestor na starom kontinente.


V jadrovej elektrárni vo Francúzsku došlo k výbuchu, radiácia neunikla

Elektráreň sa nachádza na pobreží pri meste Flamanville, pri incidente sa priotrávilo päť ľudí.

PARÍŽ. Z jadrovej elektrárne na západe Francúzska vo štvrtok ohlásili výbuch, pri ktorom sa podľa miestnych úradov ľahko zranilo päť ľudí. Denník Ouest-France napísal, že jadrový materiál neunikol. Elektráreň sa nachádza na pobreží pri meste Flamanville, kam zamierili záchranné jednotky z niekoľkých miest. Explóziu zaznamenali okolo 10:00 v strojovni elektrárne. „Nebolo nutné spustiť mimoriadny bezpečnostný plán, pretože nie je žiadne riziko jadrového úniku,“ napísal denník s odvolaním na department. Podľa hasičov sa explózia a následný požiar týkajú centra elektrárne, ktoré je mimo jadrovej zóny. „Je to z technického hľadiska významný incident, ale nejde o jadrovú nehodu, pretože explózia bola mimo jadrovú zónu,“ povedal predstaviteľ miestneho departmentu Olivier Marmion. „Päť osôb sa ľahko priotrávilo, ale nie sú zranení,“ dodal Marmion. Potvrdil tiež, že jeden z dvoch reaktorov po explózii odstavili. V elektrárni, ktorá patrí energetickej firme EDF, sú dva takéto reaktory z rokov 1986 a 1987, z ktorých každý vyrába 1,3 gigawattov elektriny. Tretí reaktor budujú. Dokončený má byť budúci rok. Firma EDF ani agentúra pre jadrovú bezpečnosť informácie o nehode nekomentovali. Podľa denníka Le Figaro zástupca EDF nechcel reagovať a odkázal iba na vyhlásenia departmentu, ktoré vylučuje riziko úniku jadrového materiálu.


V súvislosti s výbuchom v Leicesteri obvinili troch mužov

V troskách domu našli záchranári päť tiel.

LONDÝN. Britská polícia vyšetrujúca výbuch v obchode, ktorý si pred týždňom vyžiadal v anglickom Leicesteri päť ľudských životov, v sobotu informovala, že obvinila troch mužov zo zabitia a podpaľačstva s cieľom ohroziť ľudské životy. K výbuchu došlo minulú nedeľu v poľskom obchode s potravinami na prízemí budovy na rušnej ulici Hinckley Road. Nad obchodom sa nachádzali dva byty. Po výbuchu začala budova horieť a následne sa zrútila. V troskách našli záchranári päť tiel. Polícia uviedla, že obvinila troch mužov - Arama Kurda (33) z Leicesteru, Hawkara Hassana (32) z Coventry a Arkana Aliho (37) z Oldhamu. Zostávajú vo väzbe a pred súd sa postavia v pondelok. Dvoch ďalších zatknutých mužov stále vypočúvajú, dodala agentúra Reuters s odvolaním sa na políciu.


Bratislavčanov zaskočili prípravné práce na fanzóne pri Istropolise

Pred Istropolisom zbúral buldozér starý podstavec.

BRATISLAVA. Bratislavčania boli v piatok 5. apríla svedkami toho, ako pred Istropolisom na Trnavskom mýte buldozér zbúral starý mramorovo-betónový podstavec, na ktorom sa pred rokom 1989 nachádzala busta Františka Zupku. Búranie a ďalšie stavebné práce pred Istropolisom sú súčasťou prípravy zóny pre fanúšikov (fanzóny) majstrovstiev sveta v hokeji, ktoré sa uskutočnia v Bratislave a v Košiciach v dňoch 10. - 26. mája. V najbližších dňoch pripravia plochu na pozemku pred Istropolisom, aby vyhovovala podmienkam prevádzky fanzóny. Agentúru SITA o tom informovala riaditeľka komunikácie majstrovstiev sveta Michaela Grendelová. Demolácia podstavca znepokojila Bratislavčanov a video s buldozérom, ktorý ničí podstavec, sa rýchlo dostalo na sociálne siete. Ľudia sa domnievali, že búranie postihne i samotnú budovu Istropolisu. „Pred Istropolisom odstránili podstavec, na ktorom už pár desaťročí nie je žiadna socha. Práce v okolí Istropolisu súvisia s prípravou fanzóny pre majstrovstvá sveta v ľadovom hokeji a zaistením bezpečnosti jej návštevníkov. V rámci pripravovanej zóny sa vykonajú aj ďalšie úpravy pozemku, ale žiadne z týchto aktivít sa netýkajú budovy Istropolisu,“ povedal hovorca mestskej časti Nové Mesto Marek Tettinger.Otvorenie fanzóny na Trnavskom mýte naplánovali organizátori majstrovstiev na piatok 10. mája. Počas každého hracieho dňa ju otvoria hodinu pred začiatkom prvého zápasu a zatvoria po skončení posledného stretnutia daného dňa. Do fanzóny môžu vstúpiť všetci fanúšikovia, ktorí si kúpili lístok na zápas, ale aj tí, ktorí si chcú len vychutnať hokejovú atmosféru. Bezplatný vstup umožní každému sledovať zápasy v priamom prenose na veľkoplošných obrazovkách. Sú to jediné miesta v okolí arény, ktoré ponúkajú túto možnosť, pretože vysielacie práva Medzinárodná hokejová federácia nikomu inému neudelila.Fanzóna budú rozdelené na dve časti. V prve časti návštevníci nájdu obchody so suvenírmi, stánky partnerov a sponzorov majstrovstiev sveta. Každý deň sa budú žrebovať vstupenky na zápasy, takže aj návštevníci bez lístkov sa môžu dostať na zápas. Druhá časť ponúkne veľkoplošné obrazovky a viacero stánkov s občerstvením.


Komisár Hahn prizval Kukana do delegácie, budú riešiť krízu v Macedónsku

Delegácia sa stretne s hlavnými politickými predstaviteľmi a zopakuje postoj Únie.

BRUSEL. Európska únia trvá na tom, aby zodpovední politickí lídri v Macedónsku uznali výsledky najnovších parlamentných volieb a pokročili pri zostavovaní reformne orientovanej vlády. S týmto odkazom príde v utorok na pracovnú návštevu do Skopje komisár EÚ pre európsku politiku susedstva a rokovania o rozšírení Johannes Hahn. Európska komisia pripomenula, že Hahn do macedónskej metropoly pocestuje v sprievode troch poslancov Európskeho parlamentu. V delegácii bude slovenský europoslanec z tábora konzervatívcov Eduard Kukan, nemecký socialistický poslanec Knut Fleckenstein a slovinský liberálny člen EP Ivo Vajgl. Všetci traja poslanci sú členmi výboru EP pre zahraničnú politiku. V júli 2015 boli spolu s komisárom Hahnom mediátormi tzv. Dohody z Pržina, čiže dohody medzi hlavnými politickými stranami v tejto krajine. Hahn naznačil, že jeho delegácia sa stretne s hlavnými politickými predstaviteľmi a zopakuje nemenný postoj EÚ: potrebu rešpektovať výsledok parlamentných volieb a umožniť na základe demokratických procesov čo najrýchlejšie zostavenie novej a reformne orientovanej vlády, ktorá bude pokračovať v realizácii prvkov dohody z júla 2015. Komisár Hahn počas minulotýždňového summitu šiestich lídrov krajín západného Balkánu v Sarajeve načrtol význam regionálnej spolupráce a varoval pred rizikom zvyšovania medzietnického napätia a výrokov alebo činov, ktoré by mohli narušiť dobré susedské vzťahy medzi krajinami tohto regiónu. "Politická kríza v Macedónsku ma zamestnáva už dlhší čas. Predčasné voľby vlani v decembri neprispeli k upokojeniu a riešeniu situácie. Práve naopak, súčasná kríza je prehĺbením politickej a etnickej rozpoltenosti Macedónska," uviedol Kukan pre TASR. Dodal, že v EP vládnu obavy, že pokračovanie tejto krízy by mohlo mať negatívny vplyv nielen na Macedónsko, ale aj celý región západného Balkánu. Vysvetlil, že spolu so svojimi kolegami a s komisárom Hahnom sa bude snažiť pokračovať v sprostredkovacom úsilí medzi reprezentantmi jednotlivých politických strán. "Stretnutie v Skopje by malo ukázať, či existuje v Macedónsku politická vôľa túto krízu riešiť v rámci štandardných demokratických procesov," dodal.


Britská vláda zavedie nové pravidlá používania jednorazových plastov

Krajina chce tým prispieť k menšiemu znečisteniu oceánov.

BRATISLAVA. Britská vláda zavedie od nového roka nové pravidlá používania jednorazových plastov. Chce tým prispieť k menšiemu znečisteniu oceánov. Opatrenia, ktoré by mali v Anglicku platiť od apríla 2020, sa budú týkať plastových slamiek, tyčiniek na miešanie nápojov a vatových tyčiniek do uší. "Tieto položky sa často používajú iba niekoľko minút, avšak trvá stovky rokov, kým sa rozložia. Končia v moriach a oceánoch a poškodzujú vzácny morský život," skonštatoval britský minister pre životné prostredie Michael Gove. Environmentálne organizácie tieto kroky ocenili, vláda by však podľa nich mala ísť oveľa ďalej.Úplný zákaz predaja sa má totiž týkať iba plastových tyčiniek na miešanie nápojov, ktorých sa momentálne v krajine spotrebuje 316 miliónov kusov ročne.Vláda síce v tlačovej správe hovorí o "zákaze ponúkať plastové slamky", v skutočnosti však iba obmedzí ich dostupnosť. Obchody vrátane supermarketov nebudú môcť slamky predávať, zakúpiť si ich však bude možné v registrovaných lekárňach a na internete. Dôvodom je, že organizácie, ktoré pracujú s ľuďmi s postihnutím, zdôrazňujú ich potrebu v každodennom živote a úplný zákaz predaja plastových slamiek by podľa nich mohol viesť k riziku dehydratácie ľudí s postihnutím. Bary a reštaurácie nebudú môcť mať plastové slamky vystavené alebo ich automaticky rozdávať, budú ich však môcť vydať na požiadanie zákazníka. Vláda odhaduje, že po zavedení opatrenia sa zníži ročná spotreba plastových slamiek z celkovo 4,7 miliardy kusov na 44 miliónov.Vatové tyčinky bude zakázané predávať v bežných obchodoch, zdravotnícke a vedecká laboratóriá si ich však budú môcť zadovážiť. Odhaduje sa, že každoročne sa v Anglicku použije 1,8 miliardy kusov týchto tyčiniek.Podobné opatrenia zvažujú aj v Škótsku a Walese. Európska únia tiež začiatkom tohto týždňa formálne prijala plán zakázať do roku 2021 viaceré jednorazové plasty, vrátane slamiek, príborov a tanierov.


Rakúsko sa odvolalo voči sume, ktorú má zaplatiť exmajiteľke Hitlerovho domu

Úrady plánujú vyvlastnenú nehnuteľnosť úplne prestavať.

VIEDEŇ. Rakúska vláda sa v utorok odvolala voči výške finančnej kompenzácie, ktorú má podľa nedávneho rozhodnutia krajinského súdu zaplatiť bývalej majiteľke rodného domu Adolfa Hitlera v hornorakúskom meste Braunau am Inn, informovala agentúra AFP. Krajinský súd v meste Ried im Innkreis v spolkovej krajine Horné Rakúsko začiatkom februára stanovil, že Rakúsko má Gerlinde Pommerovej zaplatiť za tento dvojposchodový dom s garážami a množstvom parkovacích dovedna 1,5 milióna eur, a nie len 310.000 eur, ako jej pôvodne ponúkalo. Podľa rakúskych médií súd rozhodol o vyššej sume, aby tak zohľadnil historický význam tejto budovy. Rakúska finančná prokuratúra sa však domnieva, že vymeraná suma je privysoká a neberie ohľad na nájomné, ktoré štát majiteľke vyplácal ešte pred vyvlastnením domu, ani finančné prostriedky, ktoré vynaložil na údržbu tejto budovy. Wolfgang Peschorn z prokuratúry uviedol, že Rakúsko má voči "platcom daní povinnosť uistiť sa, že výšku kompenzácie overili nezávislé súdy". Podľa Viedne by bola vhodnou kompenzáciou suma vo výške 810.000 eur, ktorú ako aktuálnu trhovú hodnotu nehnuteľnosti stanovil súdny znalec, pričom nebral do úvahy peniaze vynaložené na jej prenájom. Pommerová nehnuteľnosť s rozlohou 800 metrov štvorcových prenajímala vláde od 70. rokov. Viedeň jej mesačne platila približne 4800 eur a budovu využívala ako chránené dielne. Dohoda s majiteľkou však padla v roku 2011, keď Pommerová odmietla vykonať nevyhnutnú renováciu a nehnuteľnosť nechcela ani predať. Budova bola odvtedy prázdna. Rakúska vládna koalícia sa v roku 2016 dohodla na vyvlastnení schátraného Hitlerovho rodného domu, čím chcela zamedziť, aby sa pri ňom stretávali pravicoví radikáli. Štát sa snažil nehnuteľnosť odkúpiť už od roku 1984, s vlastníčkou sa však nedokázal dohodnúť. Pôvodná majiteľka konfiškáciu tejto nehnuteľnosti označila za protiústavnú a právne ju napadla. Ústavný súd vo Viedni však vyvlastnenie domu v roku 2017 odobril. Adolf Hitler (1889-1945) strávil v uvedenom dome v Braunau am Inn, kde si jeho rodičia prenajali byt, prvý rok svojho života. Počas druhej svetovej vojny ho získal vysoko postavený predstaviteľ nacistickej strany NSDAP, ktorý ju sprístupnil verejnosti. Po vojne sa dostala opäť do rúk pôvodných majiteľov, od roku 1972 ju však mala v prenájme vláda, aby zamedzila jej zneužitiu. Napriek krátkemu času, ktorý Hitler v dome strávil, sa pri ňom dosiaľ stretávajú neonacisti a pravicoví extrémisti, aby sa tam odfotografovali. Rakúske úrady plánujú vyvlastnenú nehnuteľnosť úplne prestavať tak, aby ničím nepripomínala pôvodnú budovu.


Xhaka nadával vlastným fanúšikom. Zachoval sa zle, povedal Emery

Incident sa udial v zápase s Crystal Palace.

LONDÝN. Kapitán futbalistov Arsenalu Londýn Granit Xhaka sa dostal do konfliktu s fanúšikmi vlastného mužstva. Incident sa udial v nedeľu počas zápasu Premier League, v ktorom Arsenal remizoval doma s Crystal Palace 2:2. Xhaku v 61. minúte tréner Unai Emery stiahol z ihriska, čo sa spočiatku stretlo s nadšením u viacerých divákov. Nasledovalo hučanie, keďže švajčiarsky reprezentant si aj napriek nerozhodnému stavu dal s odchodom z ihriska načas. Xhaka na tento moment reagoval teatrálnym rozhadzovaním rúk, gestom pripomínajúcim slonie uši a nadávkami smerom do hľadiska. Za čiarou si potom vyzliekol dres a odišiel do útrob štadiónu. "Zachoval sa nesprávne. Budeme sa o tej situácii s ním rozprávať," skritizoval svojho zverenca podľa BBC tréner Arsenalu Unai Emery. "Chcel by som to zobrať s pokojom, no v tej chvíli sa zachoval naozaj zle," dodal. Informovala agentúra AP.


Pitie alkoholu v tehotenstve môže poškodiť rodinu na generácie

Alkohol v tehotenstve môže vyvolať poruchy, ktoré sú dedičné.

BRATISLAVA. Aj napriek varovaniam zdravotníkov časť žien počas tehotenstva naďalej pije alkohol. Svoju budúcu rodinu pritom ohrozujú viac, než sa dosiaľ predpokladalo. Výskumníci z Kalifornskej univerzity zistili, že alkohol nemusí vplývať výhradne na dieťa pijúcich žien. Ohrozuje tiež vývoj mozgu a zdravotný stav u ich vnúčat, a pravnúčat. Poruchy sa tak môžu prejaviť aj u detí, ktoré počas tehotenstva nikdy neboli priamo vystavené alkoholu. Zistenia publikoval časopis Cerebral Cortex. „Predpokladalo sa, že konzumácia alkoholu u matky má vplyv iba na priamo vystavené potomstvo, embryo alebo plod v maternici. Teraz máme dôkazy, že účinky prenatálnej expozície alkoholu by mohli pretrvávať medzigeneračne a negatívne ovplyvniť budúce generácie potomstva, ktoré nikdy neboli vystavené alkoholu,“ uvádza v tlačovej správe autorka štúdie Kelly Huffmanová. Predchádzajúce práce Huffmanovej laboratória ukázali, že vystavenie alkoholu ovplyvňuje anatómiu vývojovo najmladšej časti mozgovej kôry, neocortexu. U potomstva môže viesť k poruchám motoriky a úzkosti. Medzigeneračný prenos porúch súvisiacich s takzvaným fetálnym alkoholovým syndrómom následne otestovali na troch generáciách myší. Ako sa očakávali, u prvej generácii potomstva, ktorá bola priamo vystavená alkoholu, sa prejavil abnormálny vývoj neurónovej siete v mozgu. Podobné vývojové poruchy a problematické správanie sa však objavilo aj pri neskorších generáciách. Analýzy v štúdii naznačujú, že konzumácia alkoholu počas tehotenstva vedie ku kaskáde zmien nervového systému. Všetky generácie zvierat mali v porovnaní s kontrolnou skupinou výrazne menšiu telesnú hmotnosť aj veľkosť mozgu. Vykazovali zvýšené hladiny úzkosti a depresie, mali tiež problémy s motorikou a poruchy zmyslového vnímania. Podobný dedičný efekt vývojových porúch alkoholom výskumníci predpokladajú aj u ľudí. Matky, ktoré nechcú riskovať, že poznačia celé generácie svojej rodiny, by sa preto mali poháriku v tehotenstve vyhýbať. DOI: 10.1093/cercor/bhx168


Čo hovoria na vývoj v Poľsku Fico, Šebej, Švecová a ďalší

Otázky a odpovede

Poliaci sa búria

Nukleárna zbraň

Anketa

Komentár

Stĺpček

Znepokojuje je vás situácia v Poľsku, kde vláda zasahuje do nezávislosti ústavného súdu? SME sa pýtalo politikov a predstaviteľov justície.

Miroslav Číž, poslanec Smeru "Pokiaľ ide o zjavné nedemokratické zásahy do súdnictva, to sa schvaľovať nedá. Na druhej strane by nezaškodilo, keby mala odborná verejnosť u nás k dispozícii podrobnejšie informácie, o čo vlastne Poľsku vo väzbe na spravodlivosť ide." Jana Laššáková, poslankyňa Smeru "Nepoznám úplné znenie zákona, ale počula som aj stanovisko našej Súdnej rady, ktorá nad ním vyjadrila znepokojenie. Je to vnútorná záležitosť Poľska, ale myslím si, že rozdelenie moci na zákonodarnú, výkonnú a súdnu by v demokratickom štáte malo zostať zachované. Ak bude vláda, respektíve minister spravodlivosti, naozaj zasahovať do najvyššieho súdu, výkonná moc si berie kompetencie, ktoré jej nepatria." Robert Fico, premiér a predseda Smeru "Vo všeobecnosti nekomentujeme vnútropolitický vývoj v iných krajinách." František Šebej, poslanec Mosta-Hídu "Samozrejme, že ma to znepokojuje. Reforma justície sa totiž uberá smerom, ktorý spochybňuje nezávislosť súdnictva a môže znamenať koniec nezávislého súdnictva v Poľsku. To by sa tak mohlo politicky pohnúť smerom preč od toho, čo chápeme ako liberálnu demokraciu opierajúcu sa o isté zásady. Tento vývoj rozhodne môže spôsobiť konflikt medzi EÚ a Poľskom, ktorého strana Právo a spravodlivosť sa rozhodla ignorovať námietky európskych orgánov, podotýkam, že oprávnených. A rovnako aj námietky poľskej opozície. Môže to znamenať až nenapraviteľnú škodu pre budúcnosť Poľska ako členskej krajiny Únie. Už teraz sa totiž hovorí o zastavení alebo zmrazení podpory eurofondov či odobraní hlasovacieho práva. Ak sa Maďarsko postaví na stranu Poľska, tak vznikne priepasť aj medzi ďalšími krajinami." Miroslav Lajčák, minister zahraničných vecí "Situáciu v Poľsku ostatných dní pozorne sledujeme. Veríme, že ďalší vývoj udalostí potvrdí tradíciu dodržiavania hodnôt, ktoré tvoria základ každej demokratickej spoločnosti." Lucia Nicholsonová, podpredsedníčka parlamentu za SaS "Je to veľmi nebezpečný trend. Čudujem sa, že sa vracajú k tomu, odkiaľ vzišli, tak ako celý náš blok. U nás sa tiež dejú hrozné veci v justícii, ale tak ďaleko sme ešte neprišli. Na druhej strane si musia uvedomiť, že je to taká dvojsečná zbraň, pretože ak príde nová vláda, nikto z tých sudcov tam pravdepodobne nezostane." Jozef Viskupič, poslanec OĽaNO "Vnímam dlhšie, že sa tam vládna strana snaží odstraňovať demokratické parametre fungovania Poľska. To sa týka aj sporu o ústavný súd, taktiež tam boli problémy s ich verejnoprávnymi médiami. Čo sa týka konkrétne súdnictva, vnímam to, že ak máme trvať na tom, že správne fungujúca demokratická spoločnosť je založená na troch oddelených zložkách moci, tak vtiahnuť celú ruku výkonnej moci do súdnej je v príkrom rozpore s týmto pravidlom a nemusíme byť veľkí štátopravnici, aby sme to vnímali ako demontáž demokracie." Daniela Švecová, predsedníčka Najvyššieho súdu "Prijatie zákonov, ktoré môžu ohroziť nezávislosť a nestrannosť tamojšej justície, vzbudzuje obavy o rovnomerné delenie moci v právnom štáte. Rešpektujem nezávislosť poľskej výkonnej a zákonodarnej moci, no prijatý zákon o Najvyššom súde Poľskej republiky môže ohroziť jeho nezávislosť a umožnil by tak jeho podriadenie výkonnej moci. Plne sa stotožňujem s uznesením Súdnej rady, v ktorom sa konštatuje, že predchádzajúca platná právna úprava týkajúca sa kreovania členov súdnej rady Poľska bola v plnom súlade s medzinárodnými štandardami európskych súdnych systémov, ako aj Európskej siete súdnych rád o systémovom zabezpečení nezávislosti súdnictva a sudcov." Lenka Praženková, predsedníčka Súdnej rady "Súdna rada SR ako vôbec prvá partnerská súdna rada v Európe prijala už vo februári tohto roku uznesenie, v ktorom vyslovila plnú podporu súčasným členom súdnej rady Poľska. Prijaté zákony podľa medzinárodných inštitúcií, ako aj Európskej siete súdnych rád predstavujú eróziu nezávislosti poľskej justície a majú nezvratný dosah na právny štát v Poľsku. Prikláňam sa k dodržiavaniu štandardov systémovej nezávislosti súdnictva prijatých na pôde Európskej siete súdnych rád."


Sagan bojoval o víťazstvo, v šprintérskom dojazde skončil tretí

Slovenský cyklista sa prvý raz v kariére postavil na štart etapových pretekov Eneco Tour.

BOLSWARD. Víťazom prvej etapy cyklistických pretekov Eneco Tour sa stal Holanďan Dylan Groenewegen z tímu Lotto NL-Jumbo. Záver etapy dlhej 184,7 kilometra so štartom aj cieľom v Bolswarde na severe Holandska priniesol podľa predpokladov hromadnú šprintérsku koncovku, v ktorej Slovák Peter Sagan útočil na víťazstvo. Z pomerne chaotického šprintu, v ktorom chýbali viacerí favoriti, vyťažil líder Tinkoffu napokon tretie miesto. Okrem Groenewegena ho predstihol už iba Francúz Nacer Bouhanni z tímu Cofidis. Sagan v posledných metroch predstihol dvojicu silných nórských šprintérov Edvalda Boassona Hagena a Alexandra Kristoffa. Okrem tretieho miesta v etape si pripísal aj štyri bonifikačné sekundy do celkového hodnotenia pretekov. V utorok čaká na pelotón Eneco Tour netradične krátka individuálna časovka na 9,6 kilometra v Brede. Čerstvý majster Európy Sagan nikdy predtým na sklonku sezóny nejazdil tieto sedemetapové preteky vedúce krajinami Beneluxu. Teraz má však veľkú motiváciu. Chce si prinavrátiť líderskú pozíciu v rebríčku UCI WorldTour, o ktorú ho po víťaznej Vuelte pripravil kolumbijský vrchár Nairo Quintana. Pre Sagana poslali organizátori Eneco Tour súkromné lietadlo, ktoré ho ešte v nedeľu večer dopravilo z dejiska majstrovstiev Európy Plumelca v západnom Francúzsku až na sever Holandska. V úniku dňa boli Matteo Bono (Lampre - Merida), Laurens De Vreese (Astana Pro Team), Bert van Lerberghe (Topsport Vlaanderen - Baloise), Brian van Goethem (Roompot - Oranje Peloton) a Frederik Backaert (Wanty - Groupe Gobert). Ešte tridsať kilometrov pred cieľom mali náskok 2:15 minúty. To už boli cyklisti na dvoch sedemnásť kilometrov dlhých okruhoch v Bolswarde, ktoré museli absolvovať v závere etapy. Dvadsať kilometrov pred cieľom prišla atrakcia - tzv. Zlatý kilometer s troma šprintami v rozpätí tisíc metrov, za ktoré mohol víťaz všetkých troch získať až deväť bonifikačných sekúnd. Takmer sa to podarilo Belgičanovi Backaertovi, ktorý unikol svojím kolegom v úniku viac než 500 metrov pred prvým bonifikačným prejazdom a napokon vyhral dva z troch, čiže si pripísal šesť sekúnd k dobru. Náskok skupinky vpredu sa postupne zmenšoval a desať kilometrov pred cieľovou páskou bol len dvadsaťpäť sekúnd. Podľa očakávania sa v technicky jednoduchšom závere po rovine schyľovalo k šprintérskemu dojazdu. Pätica vpredu napokon vydržala ešte ďalších sedem kilometrov, ale potom už zvesila nohy. V chaotickom závere sa dopredu nedostali viacerí favoriti a napokon mal najlepšie nohy Dylan Groenewegen jazdiaci v drese holandského šampióna. "Je to pre mňa veľké a dôležité víťazstvo, veď som zdolal viacerých svetových šprintérov. Vďaka patrí celému tímu, ktorý ma v závere dostal dopredu. Toto sú preteky WorldTour a ešte v mojej krajine, takže pocity sú fantastické," uviedol v prvej reakcii víťazný Groenewegen. Cituje ho portál Cyclingnews. (Bolsward - Bolsward, 184,7 km) Poradie po 1. etape: